description: Praegu köidab tähelepanu sõnapaar Raadi Eesti Rahvusmuuseum, kuid sadu aastaid tagasi aga kuulusid kokku sõnad Raadi ja Liphartid. Kes poleks siis tol ajal teadnud seda rikast, kuulsat ja kunstilembest suguvõsa? Aga vähesed teadsid, et see suguvõsa varjas ka kiivalt oma saladust, mille tõi neile  imekaunis Raadi mõisapreili Euphrosine Ulrika, kes häbistas oma kuulsat suguvõsa ja kelle kergekäelised otsused mõjutasid traagiliselt mitte ainult tema enda saatust, vaid ka järeltulevaid põlvi.

title: Kuidas Raadi mõisapreili ilu tõi Puškinile huku

maintext:
Esialgu olid Liphartid käsitöölised ja kauplejad, kes said aadlitiitli 17. sajandil. Omal ajal rääkis rahvasuu, et Raadi mõis mängiti Liphartide perekonna kätte kaardilauas. Igatahes on teada, et 1751 maksis kaardiväe rittmeister Carl von Liphart senistele omanikele Bibikovidele 12 000 rubla ning järgmised 150 aastat õilmitses mõis tema järeltulijate kätes.
Liphartid ja Raadi mõis
Nende rikkuse aluseks oli aga viin. Kui Carl von Liphart Raadile tuli, lasi ta ehitada viinavabriku ning just Liphartide mõisatest tuli suurem osa kroonule minevast hundijalaveest.
Liphartid olid tuntud ka oma kaunite tütarde poolest. Raadi mõisnikul Carl von Liphartil ja Margarethe von Vietinghoffil oli suur pere – kuus tütart ja üks poeg. Noorim tütar Euphrosine, kes sündis 20. veebruaril 1761, oli neist kõige kaunim ja sai ka kõige kurikuulsamaks.
Kaunis tütarlaps abiellus 10. mail 1778 Tartus Vana-Võidu mõisniku ja vabahärra Mauritz von Possega ning sünnitas juba 10. detsembril poja, kes kolmepäevaselt suri. Juba selle nii varakult pärast pulmi sündinud lapsega sai Ulrika külge veidi kergemeelse naise maine. Kuid see polnud veel ei midagi andestamatut. 22. oktoobril 1779 said von Possed teise lapse vanemateks – neil sündis tütar Johanna Wilhelmine.
Naise süda on ettearvamatu
Ulrika edaspidine elu oleks kulgenud ilmselt ballide, pidude ja laste sünnitamise tähe all, kui mitte 1782. aasta jaanuaris poleks saadetud Pihkvasse Ivan Zagrjažski husaaripolku. Ohvitseridel oli Pihkvas kaunikesti igav ja kui algas talvine laatade ja pidude aeg, siirduti paarsada versta eemal asunud Tartu linna. Seal peeti parasjagu vastlapäevapidustusi ja kohalik aadelkond võttis vene ohvitsere rõõmuga vastu. Ballid ja õhtusöögid ümberkaudsetes mõisates sisustasid meeldivalt aega ja ühel neist kohtas Zagrjažski Tartu esikaunitari Euphrosine Ulrika von Posset. Ivan Aleksandrovitš palus oma sõpradel mitte midagi kõnelda sellest, et ta on abielus ja hakkas noort kaunitari piirama. Nende huvi oli vastastikune ja viis noore naise äärmusliku sammuni.
Puhkes suur skandaal, kui sai teatavaks, et paruness von Posse põgenes oma mehe juurest, jättis maha oma tütre ja kadus koos armukesega. See tegu häbistas kogu suguvõsa. Isa Carl tegi suuri jõupingutusi, et saada tütar tagasi. Saades teada, et Ulrika asub Pihkvas, saatis isa sinna oma käskjala kirjaga, kus nõudis karmilt tütre pöördumist koju. Kohalik politsei sai võimudelt käsu üles otsida härra Lipharti tütar, millega sandarmid ka edukalt toime tulid, leides kadunud tütre Pihkva kaupmehe Safjanštšikovi juurest. Käskjalg juhatati sinna, kuid sellele teatas paruness kindlameelselt, et keegi pole teda röövinud, ta on lahkunud omal soovil ja mehe juurde ta tagasi ei pöördu.
Üsna varsti teatas Ulrika isale kirjas, et kavatseb oma mehest Moritzist lahutust nõuda. Seda ta järgmiseks tegigi, andes kirjaliku volituse notar Jankevitšile õigusega esindada teda lahutusprotsessil Riia konsistooriumi juures. Kõik lahutust puudutavad paberid saadeti Peterburi, kõige kõrgemale valitsejale tsarinna Katarina II-le. Venemaal oli kombeks öelda: abielud sõlmitakse taevas, aga lahutatakse monarhi võimuga. Lahutuse paruness igal juhul sai.
Liphartid ütlesid neid häbistanud tütrest lahti.
1782 saadeti Kargopoli husaaripolk kolmeks aastaks Tambovi kubermangu, kus Ivan Zagrjažskil juhtus olema Kariani mõis. Ta viis Ulrika oma mõisasse ja nende armastus sai segamatult õitseda. Kubermangulinna Tambovi ballidel säras paruness jälle ületamatu kaunitarina. Elu oli ilus, kuni tuli teade, et 1785. aastal paigutatakse husaaripolk ümber Kaukaasiasse.
Nüüd oli vaja midagi ette võtta. Ulrikat Peterburgi viia oli mõeldamatu oma karjääri ohtu panemata. Liphartide suguvõsa mehed ja naised olid keiserlikes ringkondades selleks liialt kõrgetel kohtadel. Pealegi oli Ivan tüdinud rasestunud naisest ja leidis enda meelest hiilgava lahenduse – jättis Ulrika oma seadusliku abikaasa Aleksandra hoole alla Jaropoletsi mõisasse Moskva lähistel. Võib vaid ette kujutada seda prantsuse farsi sarnast kohtumist kahe petetud naise vahel ja nende tundeid mehe vastu, kes nendega ühtviisi julmalt oli talitanud. Vahest saigi ühisest solvumisest alguse naiste omavaheline sõprus. Igal juhul räägitakse, et parunessist seitse aastat vanem Aleksandra Zagrjažskaja olevat Ulrikasse suhtunud emaliku hoolitsusega.
Seal sünnitas paruness 22. oktoobril 1785. aastal tütre Natalja. Ivaniga Ulrika rohkem ei kohtunud. Tütrega sai ta koos olla vaid kuus aastat ja 1791 Euphrosine Ulrika suri Jaropoletsis, Moskva kubermangus.
Vanaemalt päritud ilu põhjustas ajaloo kurikuulsaima duelli
Tema tütar kasvas üles Zagrjažskite perekonnas nende suurejoonelises ja rikkas mõisas ning saatuse keerdkäikude tõttu osutus 1821. aastal selle rikkaks pärijannaks. Natalja oli 1807. aastal abiellunud suurtöösturi Nikolai Gontšaroviga ja nad elasid väga luksuslikult Jaropoletsi palees. Neil oli kuus last. Napoleoni Moskva sõjakäigu ajal 1812 viis Nikolai Gontšarov oma raseda naise sõja eest pakku Tambovi kubermangu ja Natalja Gontšarova sünnitas oma samanimelise tütre Kariani mõisas, kus kunagi tema ema oli maitsnud üürikest õnneaega oma armastatuga. Nad elasid perega Karianis 1813. aasta augustini.
Natalja Puškina portree - Natalja oli oma Raadi mõisapreilist vanaemaga ääretult sarnane. / Wikimedia Commons
Suureks sirgudes sai Euphrosine tütretütrest Natalja Gontšarovast Aleksander Puškini armastatud naine. Ta oli pärinud oma vanaema skandaalse ilu. Kuid see ilu tema mehele sai saatuslikuks. Peterburi õukonnas säranud Natalja jäi silma Kavalegardide polgu ohvitserile Georges d’Anthesile, kes temasse silmini armus.
Intriig kippus inetuks muutuma ja keevavereline Puškin kutsus d’Anthesi duellile, loobus aga sellest, kui too palus Natalja õe Jekaterina kätt. Kuid ta ei suutnud unustada ja mõni aeg hiljem kirjutas luuletaja Georges´i kasuisale Heeckerenile nii solvava kirja, et d’Anthes esitas ise Puškinile väljakutse.
Duelli tingimused olid karmid – kahekümnelt meetrilt võisid vaenlased läheneda teineteisele kümne meetrini ja tulistada vabalt valitud hetkel. D’Anthes tulistas esimesena ja Puškin kukkus. Maas lebades tegi ta oma lasu ja tabas vastast käsivarde. Puškini haav oli raske, mõni päev hiljem Venemaa suurim poeet suri. Ta palus oma naist: «Kaks aastat võid mind leinata. Siis leia endale väärikas mees ja abiellu.»
Kulus tervelt seitse aastat, enne kui Natalja leidis väärika mehe ja abiellus 1844. aastal ratsarügemendi kindralmajori Pjotr Lanskiga. Mees hoolitses Puškini laste eest sama hästi kui oma lihaste laste eest.
Kuigi baltiaadlikest sugulastega läbi ei käidud, teadis Natalja ilmselt hästi oma vanaema kurba lugu ja oli teadlik ka nende suurest suguvõsast. Tema vanatädi Johanna von Posse oli abiellunud parun von Löwisega ja neil oli koguni üksteist last. Ühes oma kirjas töö asjus Riiga läinud mehele kirjutas Natalja: «Sa ei saa Liivimaal sammugi astuda, kohtamata minu siniverelisi sugulasi, kes meist midagi teada ei taha.»


description: Alanud hooajal leiab ka ilumaailmast palju uut. Viskasime pilgu peale Eesti kaubandusvõrkudes sel sügisel ilma tegevatele ilutoodetele ja katsetasime omal nahal järele, kas pakendil lubatu ka tegelikult töötab.

title: Septembrikuu ilu-uudised: testime põnevaid uusi tooteid meie poelettidelt

maintext:
Huuled
/ Tootjad / Postimees
Essence üllatab mati huuleläikega. Oma soodsa hinna ja hea kvaliteedi poolest tuntud kosmeetikabränd Essence on tulnud sügiseses kollektsioonis välja huvitava tootega: mattide huuleläigetega.
Testisime
Essence matt matt matt huuleläige (hind 2.59): pigem nimetaks toote ümber vedelaks huulepulgaks, sest matt ja läige ühes tootes koos ei tundu loogiline. Tekstuur on mõnus, lõhn (ja ka maitse!) imelised, püsivuse poolest pumat ei hiilga, kuid samas huuleläiked ei olegi sedasorti tooted, mille tõmbad hommikul huultele ja õhtuni võid muretu olla.
Avon teeb huuled siidpehmeks. Sel sügisel Eesti turul oma 15. tegutsemisaastat tähistanud Avon pakub mitmeid tooteid musisuude kaunistamiseks, sügisele omaselt annavad tooni tumedamad ja sügavamad toonid.
Testisime
Avoni All Butter Now Lip Treat (hind 9.85): Avon lubab, et huulepulk suurendab niiskust huultes 124 protsenti ning sisaldab lisaks shea- ja kakaovõile ka mangoseemnerasvu ja E-vitamiini. Niisutavat toimet oli küll tunda, aga kas ka 124 protsenti, seda on juba raskem öelda. Värv oli värskendavalt oranžikas ning boonusena piisavalt külma tooniga, et mitte hambaid visuaalselt kollasemaks muuta.
Kulmud ja ripsmed
/ Tootjad / Postimees
Essence rõhutab kulme pehmelt ja silmi dramaatiliselt. Essence'i sügiseses kollektsioonis teevad ilma «Make me brow» kulmupliiatsid, mille puuderjas koostis sobib hästi täidlaste kulmude täitmiseks. Ka ripsmetušid on läbinud uuenduskuuri ning lubavad nüüd veelgi dramaatilisemaid ripsmeid.
Testisime
Essence «Make me brow» kulmupliiats (hind 2.79) on pehme švammist aplikaatoriga puuderpliiats, mis jätab loomuliku tulemuse, kuid sobib ilmselgelt paremini selliste kulmude jaoks, mida ei ole vaja üleliia välja joonistada ning mis vajavadki rohkem täitmist. Väga heledate ja vormistamist vajavate kulmude jaoks pole tegemist parima valikuga.
Essence The false lashes ripsmetušš (hind 3.09) lubab ekstra volüümi ja kurvikust ning selle lubaduse tušš ka täitis. Pärast ripsmepikendustest loobumist on mul olnud keeruline leida sellist ripsmetušši, mis tõesti silmi rõhutaks ning see on tõeline imeleid. Suurepärane hind, kvaliteedist rääkimata!
Essence üllatab pallikujulise silmalaineriga. Essence’i sügiskollektsioonist võid leida põneva uue silmalaineri, mis on eriline oma pallikujulise vildist otsa poolest. Rock’n’doll nime kandva kauakestva laineriga saab teha nii täpseid jooni kui täppe.
Testisime
Essence rock’n’doll duo stilisti eyeliner pliiatsit (hind 2.79), mille teeb eriliseks pallikujuline ots, mis võib esmapilgul tavalise pintsellaineri kasutajat ehmatada. Laineri joonistamine nõuab äärmiselt täpset kätt ja palju harjutamist, aga Essence’i uue silmalaineriga saab hakkama ka algaja. Tulemus on kauakestev ja kaunis.
Nahk
/ Tootjad / Postimees
Dove toob kehakoorimise duši alla. Koorivad dušigeelid pole küll midagi uut ning suvel müügile tulnud Dove Gentle Exfoliating dušigeel lubab täita seda lihtsat ülesannet natuke uuel moel - nimelt ei leidu selles nahka kahjustavaid sulfaate ja toode sisaldab rikkalikult lipiide. Samasse kollektsiooni kuulub õrnalt kooriv ja terve keha pesemiseks sobiv kreemseep, mis koosneb neljandiku osas niisutavast kreemist.
Testisime
Dove Gentle Exfoliating dušigeel (hind 3.51) ja kreemseep (hind 1.05) lõhnavad mõlemad mõnusalt ning dušigeel on täpselt nii parajalt teraline, et pärast pesu on koorivat efekti tõesti tunda. Sobib eelkõige neile, kes soovivad, et nende dušigeel ei lõhnaks väga tugevalt, kuid siiski mingit värsket aroomi omaks. Dove on tagasihoidlik ja leebe.
Erborian tutvustab Eesti naistele Korea ilusaladusi. Kaubamaja Ilumaailma jõudsid müügile Erboriani tooted, mis on Koreas ammu ilma teinud. Erboriani tooted muudavad näonaha lummavalt ühtlaseks, kuid samas on koostiselt pehmed ja kerged.
Testisime
Erborian Secret Glow «Blur» on neli-ühes praimer, mis annab nahale kohese udustava (blur) efekti. Proovisime järele: praimerina töötab tõesti väga hästi, eriti sobib õhtumeigi alla varjama väsinud silmaaluseid ning pannes naha värskelt õhetama. Toodet soovitatakse kasutada igal hommikul, kuid kui sa pole harjunud igapäevase meigiga, võib seegi olla liiast ning panna esialgu võõristama - efekt on lihtsalt niivõrd tugev.
La Roche-Posay termaalveega apteegikosmeetika aitab nahahädade vastu. BENU apteekidesse jõudis Prantsusmaa La Roche-Posay termaalveega apteegikosmeetika sari, mis on ette nähtud ravi toetama ja aitavad probleemidest kiirelt ja tõhusalt jagu saada. Tootesarja olulisim koostisosa on termaalvesi, mida sisaldavad kõik La Roche-Posay tooted. Termaalvesi on rikas seleeni sisalduse poolest. Seleen on tugev looduslik antioksüdant, mis aitab tugevdada inimese loomulikku vastupanuvõimet.
Testisime
La Roche-Posay Lipikar Baume AP+ kehapalsam on apteegikosmeetikale omaselt lõhnatu, mis teeb meele rõõmsaks kindlasti kõigil allergikutel ning neil, kellele meeldibki, kui kreemid liialt nina ei torgi. Pehmendav ja sügelust leevendav toime on tunda koheselt, kuid parim on kreem tõenäoliselt tõesti äärmiselt kuiva naha puhul - normaalse ja rasuse naha jätab see ilmselt liiga kauaks «õliseks».
Dove tõi turule higistamisvastase kreemi. Dove laiendas oma deodorantide tootevalikut ainulaadse Maximum Protection higistamisevastase kreemiga, mis pakub 48-tunnist tõhusat kaitset koos kauakestva niisutusega. Tänu kreemjale konsistentsile pakub toode õrna hoolitsust nahale, kuid kaitseb tõhusalt ka higistamise eest.
Testisime
Dove Maximum Protection higistamisvastane kreem (hind 6.99): kui sa oled inimene, kes higistab ehk keskmisest rohkem, siis võib juhtuda, et 48tunnisest kaitsest näed sa ka selle kreemi puhul vaid und. Plussina tasub esile tuua mõnusalt tagasihoidliku lõhna ja ülipehme koostise, mis ei ärrita nahka ka raseerimisjärgselt kasutades. Higistamisvastane toime on sel aga kahjuks täpselt sama hea (või halb) nagu teistel higipulkadel ning antiperspirantidega võrrelda ei anna. Kindlasti tasub järgida soovitust kasutada kreemi õhtuti, nii on selle mõju tugevam.
Melvita ühendab mesilaste tarkuse ja moodsa kosmeetika. Prantsuse loodustoodete brändi Melvita tooteid on võimalik nüüd ka Ilumaailmast osta ning põhirõhk nende toodete puhul ongi just mesilastarkuse ja moodsa kosmeetika ühendamisel.
Testisime
Melvita 3 Honeys Balm on ette nähtud ülikuivade nahalaikude koheseks niisutamiseks ning muuks kuiva naha kiirabiks. Testisime palsamit pärast esimest sügisest nohurallit ning juba päevaga sai punane ja nuuskamisest kestendav ninaümbrus korda. Soovitame!
Avon taastab ja niisutab erakordselt intensiivselt. Avoni uue kehahooldussarja Nutra Effects Body tooted on suurepärane täiendus nende Nutra Effects näohooldussarjale, mis on aastaga saanud paljude lemmikuks. Kehahooldussari on parabeeni- ja värvainetevaba ning põhineb chia, mandli, marulaõli ja linaseemnete kosutavatel toimainetel. Tõeline toitainete kokteil sinu särava naha jaoks!
Testisime
Avon Nutra Effects Intensive Repair taastav kehaemulsioon on sobilik tundlikule ja allergilisele nahale. Vaevuaimatava tagasihoidliku lõhnaga kreem imendub kiirelt ning nahk on tõesti kohe pärast kreemitamist tunduvalt pehmem.

fasttext_language: et


authors:
Kristina Herodes
Arteri Moe- Ja Ilutoimetaja

description: Kuidas end kehtestada? Paljud naised tahavad olla ennekõike ilusad, armsad ja head ning jätavad selle tähtsa oskuse unarusse. Kuid see on töö, mida igaühel tuleb endal teha. Muidu rullib elu sinust üle ja võid selles vaid iseennast süüdistada.

title: Naine, pane ennast maksma!

maintext:
Loomulikult aitavad sind enim sisemised kvaliteedid, näiteks julgus oma seisukoha juurde jääda, õiglustunne ja külm närv. Kuid uskumatult palju saab ära teha ka üksnes stiilitrikkide abil. Sest mis seal salata – konts alla lüüa või sinine kleit selga tõmmata on palju kiirem kui eneseusku kasvatada. Siin on kuus stiilikavalust, mis aitab ennast maksma panna.
/ Massimo Dutti
Kõrged kontsad
Kõrge kontsaga kingad on moepildis tagasi ja kuulutavad valjul häälel naiste triumfi. Enamus naisi teab omast kogemusest, kuidas kontsa alla panemine otsekohe selja sirgu lööb ning enesekindlust kolmekordistab. Pikkadeks matkadeks need mõistagi ei sobi, kuid kontorilaua all võiks üks power-paar ometi olla – koridorid pole ju maratonidistants, seal käimine pole mingi vaev!
Victoria Beckham / Xposure / Scanpix
Pikem seelik
Armsad minifännid, siin on teie nukker tõehetk – lühikeses seelikus peab naine olema topelt tark, et visuaalsete sõnumite varjust välja paista. Maani märsilohistajaseelik pole samuti hea valik – konkreetse joonega kuldne kesktee, ehk põlve ümbruses lõppev seelik on kõige alfam lahendus.
/ Kaubamaja
Tumesinine
Mõni värvitoon on juba iseenesest kehtestav – tumesinises selline maagia peitub. Tahad, et sind kuulataks koosolekul, läbirääkimistel, klassi ees, konverentsil – kanna tumesinist. Kui lisad veidi kontraste valge, terrakota või punase näol, saad lausa topeltvõidu. Paned end maksma ja süstid kaaslastesse ka energiat.
/ PantherMedia / Scanpix
Punased huuled
Oot, kas siin pole mitte vastuolu? Punasuud on ju ahvatlevad ning rõhutavad kandja naiselikku sarmi. Jah, kuid sõnum on – vaata, ära puutu! Tugev huuletoon rafineeritud stiilitervikus on selge julguse väljendus. Relv, mida mehed kasutada ei saa ning suurem osa suguõdesid kasutada ei söanda.
/ PantherMedia / Scanpix
Krunn
Lehviv lakk muudab naise veetlevaks, kinnised juuksed aga võimukaks. Oma valik, kumba joont endast sel päeval võimendada soovid. Kui senisest tõhusam enesekehtestamine on sinu eesmärk, jäta lahtised lokid parem pidupäevaks. Sama efekti annavad lühikesed soengud ja range joonega lõikused.
/ PantherMedia / Scanpix
Parfüüm
Lendasid tööle, lõhnates magusalt nagu äsja moosipurgist plehku pannud herilane? Ära siis imesta, et mehed sinu tarkade mõtete kuulamise asemel ise sinu kõrva ääres sumiseda eelistavad. Ja veelgi teravama haistmismeelega naised – nende silmis oled sa hoobilt ohutu lilleke.
Parfüüm loob kandja ümber isikliku territooriumi ja kuulutab vastuvaidlemist mitte sallival moel: mina olen siin. Vali midagi karget, mõrkjat ja modernset oma kehtestavaks lõhnasignatuuriks.


description: Mida teeb üks maamees, kes üle pika aja satub Tallinnasse ja üle veel pikema aja kinno? Muidugi kirjutab filmiarvustuse! Alustaks nii, et valisin selle filmi «Bridget Jonesi beebi» asemel, mis peaks olema pisike kompliment, aga teine põhjus oli hoopis filmitegemise «sellestsamusest teeme saia»-meetod, sest nii võiks väga üldistatult seda «Ameerika suve» tegemise gerilja-meetodit nimetada.

title: Maamees arvustab "Ameerika suve": palja peega sa tuled, palja peega sa lähed

maintext:
Minu sümpaatia kuulub nendele, kes kasutavad oma aju, nutikust, et saavutada häid tulemusi väheste kulutustega – puutun sellega oma töös ise kokku. Minu jaoks tähendab see, et mul on vaja teha kiiresti üks projekt – eskiisid ja arvutused, aga laual on mul vaid paber ja harilik pliiats. Pole arvutit, pole internetti, on vaid probleem ja minu tahtmine see lahendada.
Võiks öelda, et sellise filmi suurele ekraanile jõudmine on omaette kõva sõna. Aga nüüd kriitika juurde ja küsimus on, kas alustada halvast või heast? Olgu, esmalt sellest, mis minu arvates oli halb.
Alles filmi lõpupoole jõudis mulle kohale, mis kogu aeg veidi pinda käis – suud ja tekst ei ole sünkroonis! Kohati ikka häirivalt suures nihkes. Kui tahaks päris kuri olla, siis võiks öelda: kuidas selline üle jala jama üldse suurele ekraanile jõudis?! Aga tuleks pöörduda alguse juurde tagasi: gerilja-meetod, kus väga nappide vahenditega aetakse asju. Ma saan aru küll, et heli ja pilti korraga ülesse võtta nii, et pärast peaks ainult elementaarselt kohendada, on pea võimatu – vaadake, kuidas võimeldakse selle pika ridva otsas oleva mikrofoniga, et see oleks rääkijale võimalikult lähedal, samas aga ei tolgendaks ekraaninurgas, mida on isegi korralike eelarvefilmidega juhtunud. Aga muidugi öeldakse, et kes suudab enda üle korralikult irvitada, selle suhtes on teiste irvitused juba mannetu lalin. Eks mu arvustus seda ju ongi, sest avakaadrites olnud tootja Alarahastatud Filmikompanii oli ju piisavalt teravmeelne, et kriitikute edaspidiseid nendepoolseid teravmeelsusi juba eos summutada. Nojah, aga mina pole ju kriitik.
Teine asi oli selline, kus hääl mu sees hüüdis: «No kamoon, mul ei ole vaja teist Jim Carreyt! Tola esimest korda tehes võib tegijaks saada, aga sedasama teist korda tehes, tehakse ennast ikka topelttolaks.» Viitan näitleja Kristo Viidingu ilmselgele sarnasusele Hollywoodi tuntud kumminäoga. Aga näitleja sooritus oli ikka korralik – peaaegu hakkasin juba uskuma, et selline vennike, kellel on veel Peep Vainu sütelkäimise koolitusest tallad kärssamas ja enesekehtestamise manuaalid pähe õpitud, ongi päriselt olemas. Korraks unustasin ära, et vaatan filmi. Parimat komplimenti ma ühele näitlejale teha ei oskakski.
Filmi kulminatsioon? Loomulikult paljas noor naine vette sumpamas! See stseen, kus peategelased teel olles peatuvad ja Eeva- ja Aadamaülikonnas veekogusse tormavad. Tegelikult on ju olemas vaid meie ihu, hing, mõtted ning loodus, muu on kõik üks teisejärguline võimlemine. See on siis filmi moraal minu jaoks. Ehk siis maakeeli: palja peega sa tulid ja palja peega sa lähed – vahepealne on nagu üks sipelga siblimine suures pesas.
Ja siin sain ma ühe suure tünga ka. Ma nimelt mõtlesin, et küll on ikka toreda lätlanna filmi saanud – lausa filmi nael. Samas hakkas tunduma, et olen teda kuskil näinud ja siis meenuski: teatriauhindade galal õhtujuht – «lätlanna olekuga ja naeratusega» Helena Pruuli! Mõnes mõttes oli see ka kergendus, sest mõtlesin juba, et ilkumist tuleb kõvasti teemal, kuidas Läti ikka vaikselt hakkab igal alal meile eestlastele – kes me ju ennast ikka Soomega võrrelnud oleme ja Lätisse kui B-kategooria riiki suhtunud oleme – kandadele astuma, ka eesti filmi on kenad läti naised end ka juba pressinud...
Omaette väärtus olid koostööaltid ameeriklased, kes olid nõus ja tahtsid filmis ka osaleda. Üks parimas vanuses ameeriklanna näitas päris julgelt oma rindasid. Tekkis kaks küsimust: kas ta pakkus selle ise välja omal algatusel ja kas ta nõudis tingimusi «ainult siis teeme «tissinäitamist», kui Ameerikas filmi ei näidata»? Või oli see hoopis vastupidi?
Kokkuvõtte teen lühidalt küsimuse vormis iseendale: kas oleksin praegu kirjutanud nö vaesemehe arvustust, kui film oleks külmaks jätnud ja või oleks öelda ainult lühidalt ebatsensuurselt halvasti? Ei.
See on aja küsimus, millal meie film ka maailmas läbi lööb, aga selge on ka see, et meie vahendiks on head näitlejad ja tugevad lood-stsenaariumid. Meil ei ole rahamägesid, aga on inimese kõige võimsam relv – aju, millega see kõik kokku panna. Rahapuudus ja piiratud vahendid teadupärast sunnivad aju pingutama, tegema «sellestsamusest saia».
Gloobuse peal on üks pisike täpp nimega Eesti. Eestlaste ja Eestimaa püsimajäämine on ka justkui omamoodi gerilja-meetod, kus toimetatakse edukalt vahenditega, mis pihku satuvad ja igasugused rahalised ja materiaalsed puudujäägid kompenseeritakse tahtmise, töö ja fanatismiga nö jooksvalt.


description: Sügis, kui kõik lapsed hakkavad jälle koolis käima, võib olla üsna stressirohke aeg. Eriti kurvalt algas see ühes ameerika perekonnas.

title: Südantlõhestav lugu: isa avastab, et autistist pojal ei ole koolis ühtegi sõpra

maintext:
Bob Cornelius on väikese 11-aastase poisi isa, kes luges poja poolt koolis täidetud küsimustikku. Christopher oli kirjutanud, et ta lemmiktoit on pitsa ja lemmiksari «Elmo», aga sinna lahtrisse, kuhu pidi kirjutama oma sõprade nimed, oli poiss pannud lihtsalt «mitte keegi».
Bob teadis, et ta poeg tunneb ennast üksikuna ja see ei kao lihtsal ära, ta pidi tegutsema. Ta otsustas kirjutada Facebooki. «Mitte kunagi ei ole need sõnad lõiganud nii sügavale mu hinge ja need ei olnud isegi minule suunatud,» kirjutab Bob.
Ta lisab, et ainukese võimaliku lahendusena näeb ta praegu seda, et lapsevanemad räägiksid kodus oma lastega. Ta palub lastele selgitada, et erivajadustega inimesed mõistavad palju rohkem, kui arvatakse. «Nad saavad aru, kui nad jäetakse välja. Nad märkavad, kui neid narritakse. Kõige rohkem saavad nad aru sellest, kui neid koheldakse teistmoodi. Uskuge mind, see teeb neile haiget. Isegi, kui me ei pane seda tähele,» proovib Bob vanematele selgitada.
Christopheri isa emotsionaalset postitust on jagatud juba üle 30 000 korra, vahendab Cosmopolitan. Sellest ajast saati on nende perele saadetud hulgaliselt toetussõnu ja –kaarte, et näidata Christopherile, et tal ei ole lihtsalt paar sõpra, vaid lausa tuhandeid.


description: Reedel, 23. septembril avatakse Tallinnas Telliskivi loomelinnakus Eesti kala nädal, mille raames tutvustatakse Eestis kasvatatavaid kalaliike. Näha ja maitsta saab kodumaist tuura, angerjat, vikerforelli, karpkala ja säga.

title: Eesti toidu kuu: kalanädalal saab näha kodumaist tuura

maintext:
«Eestis kasvatatakse toiduks üle kümne kalaliigi, kuid poelettidele jõuavad need veel liiga harva,» ütles Kalanduse Teabekeskuse juhataja Toomas Armulik. «Eesti kasvatuste kala on alati värske ja kvaliteetne, seepärast võiks see palju rohkem jõuda ka meie toidulaudadele.»
Toomas Armuliku sõnul on Eesti toidu kuu õige aeg tutvustada kodumaiste kalakasvatuste toodangut. «Toome kohale ka suure akvaariumi ja pakume harukordset võimalust näha elusaid Eesti tuurasid,» ütles Armulik ja lisas, et kodumaistest kaladest saab lisaks tuurale veel maitsta angerjat, vikerforelli, säga ja karpkala.
Laupäeval, 24. septembril kell 10 toimub Telliskivi loomelinnakus Eesti kalakasvatajate toodangu näitusmüük ning kokk Marek Demjanov eestvedamisel degustatsioonid kell 10, 12 ja 14.
Kell 13 pajatab lõbusaid kalalugusid Vladislav Koržets. Telliskivi loomelinnaku söögikohtades on Eesti vesiviljelejate kalast päevapakkumised.
September on Eesti toidu kuu, mille raames toimub üle Eesti enam kui 30 festivali, laata, näitust, messi ja konverentsi. Samuti on Eesti toidu kuu puhul tulnud üle 70 eripakkumistega välja Eesti toidutee võrgustikku kuuluvad restoranid ja toidukohad. Eesti toidu kuu programmi vaata www.eestitoit.ee
Eesti toidu kuud tähistati esmakordselt 2015. aasta septembris, toidukuu sündmustel osales kokku üle 65 000 inimese.


description: Suhted on sageli rasked ning nende tööshoidmiseks tuleb pingutada. Et suhet vee peal hoidma, pead sa eelkõige endale otsa vaatama – kui sus on peidus väike kuradike, on aeg siiski suureks kasvada.

title: Viis vastuvõetamatut käitumismaneeri, mis ajavad suhte kraavi

maintext:
AskMen loetleb viis käitumismaneeri, millega tuleks kiiremas korras hüvasti jätta.
1. Sa kasutad ultimaatumeid, et saavutada kontrolli.
Ultimaatumid stiilis «kui sa niimoodi jätkad, siis ma jätan su» ja «sinu probleemid survestavad mind liiga palju» on tegelikult vaid ähvardused, mis on terves suhtes laastavad. Kui niimoodi jätkata, siis varsti oled üksik. Seetõttu kontrolli end kui jutt liigub jälle selles suunas.
2. Sa karistad teist, sest ta valmistas sulle pettumuse.
Selle asemel, et täita sinule mitte kuuluvat isarolli võiksid mõista, et oleme kõik võrdsel positsioonil. Karistamise asemel võiksid võtta kätte ja rääkida, et leida lahendus tema tegemiste nurjumisele. Andestus on maagiline asi, seda ei maksa unustada.
3. Sa laimad neid omadusi, mis sind tema poole tõmbasid.
Mesinädalate faasis on kõik, mida su kallim teeb, imetlusväärne, isegi lihtsad asjad. See periood aga möödub kiiresti ning need pisiasjad võivad hakata närvidele käima. Selle asemel, et minna närvi, peaks õppima asju objektiivselt jälgima. Ära anna järele kiusatusele teist muutma hakata.
4. Sa sunnid teist töötama suhte kallal, kuigi oled mõttes juba alla andnud.
Kui sa tead, et suhe enam ei tööta ning sa ise ka enam pingutada ei jaksa, siis lõpeta see. Pole mõtet hoida enda kõrval inimest, kellega sa ei sobi ning ei hakka kunagi sobima. Ära pikenda teise inimese vaeva ja lase tal minna.
5. Sa hindad teda standardite põhjal, millel sa ennast ei hindaks.
Kui sa tahad suhelda, siis ära mängi selliseid mänge, kus sa ise neli päeva lihtsale tekstsõnumile ei vasta. Kui sa tahad, et sul oleks õlg, millel nutta, siis pead ka ise olema nutuõlg. Suhe on ikkagi partnerlus. Selleks, et saada, pead sa ka andma.


description: Uni on väga oluline, aga nii paljudel inimestel on uneprobleemid. Panime kirja mõned põhjused, miks inimestel on vahel raske magama jääda ning mida selleks teha ja mitte teha, et uni oleks magusam ja sa oleksid järgmine päev reibas ning puhanud.

title: Ära neid asju mitte kunagi voodis tee, kui sul on probleeme uinumisega

maintext:
Panime kirja neli asja, mida mitte voodis teha, kui sa tahad ennast välja puhata, vahendab Attn.
1. Voodis olles pane telefon käest
Telefonide ja igasuguste teiste elektrooniliste seadmete ere valgus põhjustab seda, et sul on raskusi magama jäämisega. See lihtsalt pikendab seda aega, kui sa peaksid magama jääma. Ekraanide valgus mõjub voodis ergastavalt, mis on täpselt vastupidine protsess magama jäämisele.
2. Ära söö voodis
Sulle tundub, et voodi ja mõnusad magusad või soolased snäkid on täiuslik kombinatsioon, aga see ei ole nii. Toit meelitab ligi igasuguseid elukaid, kes kõik tahaksid edaspidi sinuga voodit jagada, kus on juba higi, surnud nahk ja bakterid. Mõtle kas või nendele väikestele kärbestele, mis õunte ümber köögis tiirlevad, kas sa tahaksid neid enda voodisse? Ära too toitu magamistuppa.
3. Ära vaata voodis televiisorit.
Nii nagu telefonid, põhjustab televiisori ekraan uneprobleeme. Mida vähem ebaloomulikku valgust su magamistoas on seda parem.
4. Ära tee voodis tööd
Magamistuba on koht, kus puhata ja magada, kui sa seal tööd teed, siis see tekitab signaali, et see on töökoht. Mida rohkem sa voodis tööd teed, seda rohkem seostub su ajule magamistuba keskendumisvajaduse ja erksusega.
Eksperdid julgustavad magamistuba hoidma teistest tegevustest, peale magamise ja seksi, lahus. See tugevdab seost aju jaoks, et voodi tähendab magamist ja mitte televiisorit, tööd, arvutit ja muud sarnast.


description: Kõik on nõus, et kvaliteetne uni on tervisele hädavajalik. Ometi võib ka unega liialdada nii palju, et see mõjub juba kahjulikult.

title: Kuus põhjust, miks tervise nimel ei tohi liiga kaua magada

maintext:
Dr Susan Redline selgitab portaalis Me’s Health, et kõige parem oleks magada ööpäevas 7-8 tundi, sest neil, kes magavad juba üle 10 tunni, võib tekkida mitmeid tõsiseid terviseprobleeme.
Ameerika Ühendriikides tehtud uurimuse järgi magab pikalt ehk sageli üle 10 tunni koguni 30 protsenti täiskasvanutest. Enamasti hakatakse pikemalt magama vanemaks saades ja seetõttu pole ka alati teada, kas väsimus on märk haigusest või vastupidi, hoopis magamine teeb inimese haigemaks. «Valdava arvamuse järgi on pikk uni põhiliste tervishäirete markeriks,» ütleb Redline.
Dr Michael Irwin lisab, et liiga kaua magamine võib tõesti haigusi põhjustada, sest kui uni kestab üle 8 tunni, ei ole see enam kvaliteetne. «Enamasti mõtlemegi me selle all hoopis inimesi, kes veedavad voodis väga pikka aega,» selgitab ta, et inimene ei pruugi sel juhul kõik need tunnid sügavalt magada.
Nüüdseks on teadlased järeldanud, et ülemagamine võib olla sama kahjulik kui unepuudus. Siin on kuus veenvat põhjust, miks uneaeg võiks jääda 7-8 tunni sisse.
Ülemagamine tõstab südamehaiguste riski. Südamehaigused on üha suurem probleem ja liiga pikalt magades tõuseb haigestumise risk koguni 34 protsenti.
Ülemagamine tekitab probleeme kehakaaluga. Kuigi mitmed uuringud on tõestanud, et unetusega vaevlejad on enamasti ülekaalulised, on tugev seos ka ülemagamise ja ülekaalu vahel. Ühe teooria kohaselt on põhjus selles, et need, kes magavad kaua, liiguvad ka vähem ja ei kuluta piisavalt energiat.
Ülemagamine võib põhjustada diabeeti. Liigne uni võib tõsta veresuhkru taset, mis suurendab teise tüübi diabeedi riski.
Ülemagamine ajab pea sassi. Pärast väga pikka ööd võivad tekkida keskendumisraskused. Kui niimoodi magada mitu ööd järjest, hakkab aju kiiremini vananema ja raske on igapäevaste toimetustega hakkama saada. Dr Irwini sõnul on pikalt magajate vaimse funktsiooni häired soetud sellega, kui tihti nad öösel üles ärkavad. Sage ärkamine võib tähendada, et pikale ööle vaatamata jääb sügavast taastavast unest väheks.
Ülemagamine tõstab noorelt suremise riski. Hirmus, aga tõsi. Laiaulatuslikud epidemioloogilised uuringud on näidanud, et inimesed, kes magavad väga kaua, surevad suurema tõenäosusega enneaegselt. Dr Irwini sõnul on selle täpne põhjus teadmata, kuid arvatavasti on see seotud põletikega. Lisaks tõstavad noorelt suremise riski südamehaigused ja diabeet, mis sellist inimest tõenäoliselt vaevavad.
Ülemagamine rikub tuju. Depressioon ja uni käivad käsikäes ja mõjutavad teineteist. Irwini sõnul magavad sageli ka teatud tüüpi depressiooni põdevad inimesed kauem ja liiga pikk uni võib haigust veelgi süvendada. Seega võib mõnikord une piiramine isegi tuju kergelt tõsta.


description: Facebooki-gruppides küsib keegi igal nädalal, miks veganid tarbivad tooteid, mis meenutavad liha- või piimatooteid. Kui oled loomsetest asjadest loobunud, siis miks tahad sarnaseid taimseid tooteid süüa? Kas taimsete viinerite, vorstide, juustude, piimade jms tarbimine ei ole silmakirjalik? Asjast kirjutab Vegani päevaraamatus Ireene Viktor.

title: Vegani päevaraamat: miks peab liha olema kurgikujuline?

maintext:
Paljud inimesed ei hakka veganiks, sest neile ei maitse liha või juust või muu loomne, vaid nad soovivad loomi säästa kannatustest ja tapmistest. Siis ongi hea, kui üleminek taimsele toidule on võimalikult lihtsaks tehtud. Eriti just algajale võib olla oluline, et ta saab tuttavaid tooteid edasi süüa ning ei peaks liigselt stressis olema ja mõtlema, mida nüüd küll tarbida.
Paljud mõistavad, et loomade tapmine ja ärakasutamine on vale, kuid tunnistavad, et liha maitseb liialt, et sellest loobuda. Ka neile on sellised taimsed tooted heaks lahenduseks, kuidas loomi säästa ja samas ise nautida edasi tuttavaid maitseid. Kahjuks on paljude mitte-veganite menüü väga loomsekeskne, nii et sellest loobudes pole enamikul tihti aimugi, et mida üldse süüa. Siin tulevadki alguses appi taimsed tooted, mis sarnanevad juba tuttavatale toodetele. Järk-järgult aga tutvutakse rikkaliku taimetoidu maailmaga ning siis tavaliselt väheneb ka selliste toodete osakaal menüüs, hakatakse rohkem ise kokkama ja terviktoite (whole foods) sööma.
Ka näiteks seltskondlikel üritustel on lihtsam, kui saab kaasa võtta või pakkuda toitu, mis meenutab seda, mida ülejäänud seltskond sööb.
Taimsed vorstikesed ja juustud ei ole mingisugused tervisetooted, aga sellena neid ka ei käsitleta. Kuid aeg-ajalt midagi sellist süüa ei ole surmapatt ja ei tekita püsivaid tervisekahjustusi. Tuleks meeles pidada, et ka lehma rinnapiimast tehtud juust pole tervisetoode, samuti pole tervisetoode tapetud looma purustatud kehaosad ehk vorst. Ükski vegan ei söö taimseid vorstikesi või juustusid sama palju, kui sööb vorstikesi või juustusid keskmine mitte-vegan. Ja kui keegi postitab näiteks Facebooki-gruppi, et nägi poes uut taimset vorsti, siis ei saa selle põhjal teha järeldust, et veganid ainult selliseid asju söövadki.
Küsiksin ka vastu: miks peab tapetud ja purustatud looma keha olema kurgi- või porgandikujuline? Viineri või vorsti kuju ei ole lihale omane kuju, see on selliseks vormitud. Miks vastsündinud vasikale mõeldud lehma rinnapiima joomine pole imelik, aga taimedest väljapressitud vedeliku joomine on kaheldava väärtusega? Taimepiimad ei ole viimase aja trend, vaid traditsioonilised ja pika ajalooga toidud. Mandlipiima kasutati juba keskajal, sest vastupidiselt lehma rinnapiimale säilis see paremini, samuti kasutati seda paastu ajal. Sojapiima tunti juba 200 aastat e.m.a Samasugused traditsioonilised tooted on tofu, tempeh ja seitan – need ei ole tänapäeva taimetoitlaste jaoks välja mõeldud trenditooted, vaid täiesti omaette toiduained, mida on juba sadu või tuhandeid aastaid kasutatud.
Tofu, tempeh ja sojapiim on mul iganädalaselt menüüs, sest need on tervislikud ja maitsvad toidud, mis samas oma maitselt ei meenuta liigselt loomseid võetusi. Taimseid vorste ja juustusid tarbin harva, sest sel ajal, kui loobusin loomseid võetusi söömast, ei olnud selliseid tooteid saadaval. Lihast loobusin lisaks vägivallatuse ideele ka poolenisti seetõttu, et see hakkas lihtsalt vastu, seega ei ole ma kunagi liha maitsest puudust tundnud ning alternatiivid, mis meenutavad liialt liha, ei ole minu jaoks meeldivad. Taimseid juustusid oleksin tõenäoliselt söönud, kui neid oleks tol ajal saadaval olnud, sest teadagi tekitab juust sõltuvust ja seetõttu on sellest loobumine kõige keerulisem. Aga nüüd ei tunne ma enam ammu juustu järele igatsust, vaid vahel harva ostan taimset juustu, et teha näiteks pitsat. Samuti ostan selliseid tooteid aeg-ajalt lihtsalt huvi pärast, et proovida ja näha, et mida põnevat on leiutatud.
Nende toodete vastu pole mul aga midagi ja kuigi olen siin pika jutu kirjutanud, ei saa ma hästi aru probleemist, et miks seda tajutakse kummalisena, kui vegan taimseid vorste ja juustusid tarbib. Eestiski on ju näha, kuidas selliste toodete olemasolu on aidanud paljudel astuda esimesi samme veganluse ehk vägivallatuma elu suunas.
Soovitan samal teemal vaadata lühikest ja tabavat videot tuntud ja pikaaegselt veganilt Colleen Patrick-Goudreau'lt:


description: Lubasin endale tegelikult eelmisel nädalal, et petmine on teema, millest ma lähiajal enam kindlasti ei kirjuta. Pean siinkohal iseenda ees siiralt vabandama, sest sattusin vahetult peale pühaliku lubaduse andmist vestlusesse, mis sellele ühe üsna rasvase kriipsu peale tõmbas.

title: Heidi Ruul: kuidas meeste ja naiste definitsioon petmise osas ometi nii pagana erinev on?

maintext:
Mäletan, et juba oma esimese suhte alguses mõlgutasin mõnikord mõtteid suunal, et mida ma küll teeksin, kui härra ühel ilusal päeval libastuks ja mind kellegagi petaks? Kas ma oleksin valmis talle andestama? Mille eest ta andeks saaks? Mille peale käsiksin tal asju pakkima hakata või mille eest ma need miljon sokipaari korralikust vihahoost toitudes isiklikult aknast välja loobiksin?
Jõudsin toona järeldusele, et suudaksin tõenäoliselt parima tahtmise juures andestada igasuguse füüsilise petmise. Asi, mis tõeliselt haiget teeks, oleks hoopis emotsionaalne petmine ja sel juhul puuduks minu jaoks igasugune tagasitee.
Nüüd, kaheksa aastat hiljem, kerkis päevakorda seesama küsimus – minu mõtted ses osas pole aastatega grammigi muutunud. Kui see ühe meesterahvaga jutuks tuli, siis mulle tundus nagu mu vastus oleks teda üllatanud. Just seetõttu hakkas mind huvitama, kas või mida oleksid valmis andestama minu lugupeetud sookaaslased? Või kas tõesti on meeste ja naiste arusaam antud küsimuse osas siis niivõrd erinev?
Alustuseks otsisin vastuseid internetist (mõnikord tuleb ka minusugustel vanainimestel moodsaid lahendusi proovida), siis uurisin tuttavate käest ja lõpuks kaevasin välja erinevate küsitluste tulemused – kõigele eelnevale toetudes selgus, et naised on selles osas enamasti sama meelt (üllatus missugune!!!). Üheöösuhe? Pole probleemi! Keegi teine teab juba pikemat aega härra igapäevatoimetustest rohkem kui sina? Giljotiin!
Ah et ühes ruumis magamine on petmine?!
Ei, ma ei mõtle elutoa diivanil unisena usinalt kohvi manustades mingeid jube asjalikke teooriaid välja – need samad uuringud toetavad iga minu sõna. Nimelt väidetakse seal, et suisa 69 (ilus number, eks ole) protsenti naistest arvavad, et emotsionaalsed afäärid on kordades hullemad kui kellegagi linade vahele kargamine. Kusjuures, suisa 76 protsenti naistest oleks valmis viimase triki oma mehele andestama.
Meestel on petmisest kardinaalselt erinev arusaam – vaid 35 protsenti oleks valmis andestama naisele, kes neid füüsiliselt petnud on.
Nüüd aga lõbusama osa juurde – no vähemalt minu jaoks oli see äärmiselt koomiline ja pisut uskumatu. Selle mastaapse küsitluse käigus selgusid ka peamised asjad, mida siis konkreetselt petmiseks peetakse. Jah, nii umbes pooltele neist võin kaasa noogutada (järjepidevad salajased kohtumised, isiklike probleemide lahkamine jms), aga kas tõesti on olemas inimesi, kes peavad samas ruumis, isegi mitte samas voodis, vaid samas ruumis ööbimist petmiseks? Päriselt?!?! Või põsemusisid? Musta huumorit? Tuleb välja, et on ning mitte vähe…! Jeebus, tule ja avita!
Lõppkokkuvõte on ilmselt see, et iga inimene defineerib petmist erinevalt – tegemist on siiski äärmiselt individuaalse asjaga. Aga kui sa oma kallimalt tema telefoni palud ja ta kasvõi hetkeks segadusse satub või, veel hullem, sind erinevate küsimustega loopima hakkab, siis on miski suure tõenäosusega ilmselgelt off. Tänapäeval nii ju vist ongi – kõik muudkui chat’ivad hommikust õhtuni ning õhtust hommikuni ning piirid süütu flirdi ja petmise vahel muutuvad iga päevaga aina hägusemaks või kaovad iseendalegi märkamatult sootuks.


description: Iraagis möllab kriis – aastate 2004 kuni 2014 statistika järgi on abielus ja lahutatud paaride suhe viis ühele. Iga viie abielupaari kohta üks lahutus – see on lääne standardite järgi madal näitaja, kuid paljud iraaklased nii ei arva.

title: Lahutuskriisis Iraak: süüdi on islam, vaesus ja Türgi seebiooperid

maintext:
Selle aasta juunis ja juulis ületas lahutuste arv 4000, mis on peaaegu kaks korda sama palju, kui oli sama näitaja 2004. aastal. Valitsus on mures ning püüab olukorda ohjeldada, kirjutab The Economist. «Õigussüsteem näeb kõvasti vaeva, et lahutuste arvu vähendada, kuna see mõjub halvasti meie ühiskonnale,» selgitab kohtunik Saad al-Ibrahimi.
Mis on nii suure lahutuste arvu kaasa toonud? Mõned arvavad, et põhjus on karmimas islamirežiimis, mis on möödunud aastakümnel laialdasemalt levinud. Seks väljaspool abielu on suurem tabu kui see varem oli, seega abielluvad mõned inimesed lihtsalt selleks, et seksida. Islamiriigi tõusuga on lagunenud ka paljud sunniitide-šiiitide abielud.
Rolli mängib ka vaesus. «Paljud mehed tunnevad, et peavad lahutama, kuna ei ole finantsiliselt piisavalt heas olukorras, et oma naisi ja peret toetada,» põhjendab Bagdadi sotsioloog Bassam al Darraji. Iraagis elab rohkem kui 30 protsenti inimestest vaesuses, see protsent on viimase kolme aastaga tõusnud rohkem kui 19 punkti võrra.
Mõnede sotsioloogide arvates on üheks põhjuseks ka Türgi seebiooperid, mis on meeletult populaarsed. Seal seiklevad mehed kohtlevad oma naisi üliromantiliselt ning lahutavaid naisi ei kujutata ekraanil sugugi hukkaläinud naistena, vaid hoopis glamuursete ja iseseisvatena. «See võib anda nii mõnelegi Iraagi naisele ideid,» kirjutab The Economist. Statistika näikse seda toetavat: kaks kolmandikku lahutustest on just naiste algatatud.
Ajalooliselt ei ole lahutamiset sugugi nii dramaatiliselt suhtutud, kui seda neis piirkondades praegu tehakse. Saddam Husseini režiimi ajal olid Iraagi seadused ilmalikumad ning naistel oli kodustes asjades rohkem vabadust. Samas on riiki raputanud sõjad tekitanud statistikas palju vastuolusid ning täiesti üheseid järeldusi selle põhjal teha ei saa.


authors:
Regina
Moodne Naine

description: Kui ma olin laps, märkasin ikka vahel, et ema ja vanaema vahel mainisid sosinal, et neil on menses või pahad päevad. Siis ei saanud minna randa või üldse eriti kuskile ja pidi häbi täis silmadega hiilima toidupoes selle riiuli juurde, kus müüakse mähkmeid ja hügieenisidemeid. Uskumatu ikka, kuidas ajad on muutunud! Või kas nad ikka on?

title: Moodne naine: mis te menstrueerite siin avalikult?!

maintext:
Sel nädalal peeti Ameerikas Emmy televisiooniauhindade galat, mille juurde käis ka staaride solgutamine mööda punast vaipa. Kui kollane telekanal E! intervjueeris koomikut Amy Schumerit ja talle lõpetuseks tüüpilise punase vaiba küsimuse kleididisaineri kohta esitas, šokeeris Amy vastus intervjueerijat niivõrd, et see kukkus peaaegu poodiumi pealt alla.
«Ma kannan Vivienne Westwoodi kleiti, Tom Fordi kingi ja O.B. tampooni!» hüüdis kehatabude murdmise ja kontrollimatu suuvärgi poolest tuntud Schumer rõõmsalt. Siis hakkas ta tantsima ja juba minuteid hiljem reageerisid naised ülemaailma sotsiaalmeedia vahendusel joovastavalt. Mulgi, peab tunnistama, tegi Amy Schumeri julgus tuju terveks õhtuks heaks.
Asi ei ole ainult faktis, et naisnäitlejate intervjuud keerlevad alati seksistlikult kleidi-soengu ümber ja tollele E! mikrofonihoidjale oligi paras see piinlikkus, mida Schumer suutis välja võluda. Asi on ikkagi kõige rohkem selles, et millegipärast on siiani avalikult isegi mainimine, et on just see aeg kuust, totaalne tabu. See on saladus ja üks jõle koorem, mida hoolimata kogu maailma feminismist ikkagi väga paljud naised häbenevad. Ja mul on sellest häbist kõrini.
Aga kui nimetaks need hoopis ümber headeks päevadeks?
Kellelt poleks mõni jobust kolleeg või poiss-sõber paha tuju peale küsinud, et ega sul päevad ei ole? Miks sa niimoodi bitch’id, ehk on lausa PMS, menstruatsiooni õelam sugulane? Nagu nad oleksid kõik erilised naissuguhormoonide asjatundjad, pakuvad mehed siis oma teeneid sinu maha rahustamiseks, ise samal ajal üleolevalt irvitades. Aga kui mõne kuti kuuldes ilma paha tujuta juhtub jutuks tulema, et on tõepoolest niisugune lugu, siis on jama majas. Oh seda piinlikkust! Mis te siin nii avalikult menstrueerite!
Kõigist mu peikadest on ainult ühel olnud tõesti värskendav suhe minu päevadesse. Ma ei mõtle seda, kas kardetakse seksida või ei, sest need asjad käivad minu kogemust mööda ikka kirge pidi. Kui kirg on piisavalt suur, ei takista vallid, kraav ega tampoon, kui aga kirge ei ole, leiab alati vabanduse voodis kokku saamist edasi lükata.
Pigem hindasin just seda – ja need mälestused on nii toredad – kuidas ta mulle keset ööd poest hügieenikraami toomas on käinud või minuga koos rõõmustanud, kui hiljaks jäämisega kerget rasestumisvastast paanikat tekitanud päevad lõpuks kohale jõuavad.
Teate küll seda tunnet, kui vahel on kõigist pillidest ja muudest ettevaatusabinõudest hoolimata stardipäev nädalakese edasi lükkunud? See muide on täiesti normaalne ja ikka juhtub, aga on mind küll kalendrit vahtima ja hambaid krigistama ajanud. Ja siis, nagu esimene härmatis oktoobrihommikul, avastad sa ühel päeval, et jaa, nad on ikkagi lõpuks kohal. Just sel hetkel, mil sa isegi enam ei oodanud!
Vot neid tüüpe ei kutsu ma enam pahadeks päevadeks, need on oodatud ja armastatud head päevad ja väärivad igakülgset tähistamist! Sel puhul tasub klaasike šampanjat juua, soovitavalt koos kallimaga, osta üksmeeles pakike tampoone ja elust rõõmu tunda.
Elagu emakas!
Üldse peaksid naised oma kehasid rohkem tähistama, ja ma arvan, et sellest Schumer tahabki, et me aru saaksime. Peale selle on kaasaegse maailma juures lisaks nutitelefonidele hea just see, et poes müüakse väga palju erinevaid tooteid, millega verd taltsutada ja oma eluga ka sel ajal kuust edasi minna. Kõik need romantikud, kes ülistavad möödunud aegade ilus, kahekümnendate jazzimaailma või kuuekümnendate hipielu, võiksid korraks meenutada, mis naistel tol ajal püksis oli või ei olnud. Ei, ilmselgelt oleme ainult edasi liikunud ja ma ei jõua ära oodata, mida teadlased järgmiseks välja mõtlevad.
Samas, ega meil praegu ka kehv seis ei ole. Leidsin eelmisel nädalal poest leopardimustriga tampoone ja ma ei kavatsegi häbeneda, kui need näiteks kogemata maha kukkunud käekotist välja veerevad. Ma kavatsen öelda kõigile, kes küsivad, et kas see pole mitte suurepärane, et mul on emakas, täiesti töökorras emakas, mille sees ei ole ühtegi soovimatut rakubeebit! Ja ma eeldan, et mulle selle peale patsu lüüakse.
Sest need ajad, mil naised ei saanud üht või teist asja teha ja pidid küla serval kuu lõppu ootama, on lõplikult läbi. Teeme selle nüüd selgeks. Mu päevad ei ole pahad, nad tähendavad, et ma olen naine.


description: Tuleb välja, et kõrvalsuhet otsides pole partneri välimus niivõrd oluline, peaasi, et temaga saaks veebis muretult suhelda, selgub värskest küsitlusest. Kuid mis on veel afääri puhul oluline? Tuleb välja, et nii meestel kui naistel on üks kindel eelistus.

title: Petmise telgitagused: kuidas valitakse endale kõrvalsuhtepartner?

maintext:
Kohtingusait Victoria Milan küsis oma kasutajatelt, millised on kõrvalsuhete juures nende jaoks olulised parameetrid. Tuleb välja, et petmise juures eelistavad nii mehed kui naised üht kindlat asja – et tegemist oleks nende jaoks võõra inimesega. Nii vastasid üle kahe kolmandiku küsitletutest. Põhjendusena tuuakse välja tõsiasja, et nii ei tunne petjad liiga suuri süümepiinu, kui nad pole oma armukesega üleliia sõbralikes suhetes. Veerand vastanutest tõid ka välja, et nii on vahelejäämise tõenäosus palju väiksem, kui tegemist pole kolleegi, naabri või sõbraga.
Viiendik inimestest tõdes, et võõra juuresolekul on neil lihtsam lõõgastuda ning 18 protsenti selgitas, et seks võõraga lihtsalt ongi põnevam.
Kui petjad hüppavad voodisse kellegagi, keda nad hästi tunnevad, usuvad 42 protsenti, et see suurendab nende vahelejäämise tõenäosust tunduvalt. Mõned kõrvasuhete otsijatest tahavad lihtsalt lõbusat ja vahvat vahepala ning seks tuttava inimesega lisab afäärile liigset tõsidust – asi, mida nad püüavad vältida. Samuti on alati õhus oht tunnete tekkimiseks ja nii võib lõppeda asi haiget saamisega.


description: Kuidas valida õigeid joogariideid? Trennihooaeg on sügise algusega taaskord hoo sisse saanud ning energilisemate treeningstiilide kõrval on suurt populaarsust kogunud ka jooga. Milliseid riideid joogatundi valida, jagab joogaõpetaja ning Spiritjooga brändi eestvedaja Katrin Kivi.

title: Kuidas valida õigeid joogariideid?

maintext:
Põhimõtteliselt võib ju öelda, et joogat saab teha nii vanade kulunud dressipükste kui ka ultramoodsate retuusidega. Kuna jooga laiemas tähenduses on kohalolu ja teadlikkus, siis on ka joogariiete valikul oluline tunnetada, mis emotsiooni ja oleku üks või teine riietus tekitab. Sobilik riietus annab joogatunnile väga palju juurde, sest toetab õiget energeetikat.
Miks on õige riietus nii oluline?
«Meie väline ja sisemine ilu peaksid olema tasakaalus. Joogatundides keskendume eelkõige sisemusele ja kui väline ilu, st õige ja hea riietus, seda toetab, siis on mõju palju suurem ja kogemus sügavam,» räägib joogaõpetaja Katrin Kivi, kelle joogapraktikast kasvas välja Eestis disainitud ja toodetud joogariideid valmistav bränd Spiritjooga. «Õige joogarõivastus aitab meil luua tasakaalu sisemise ja välise maailma vahel,» lisab ta.
Milline on joogatunni jaoks õige riietus?
Riiete materjal on oluline, sest see peab kokku sobituma joogatunniga. Joogastiile on mitmeid erinevaid, mõned neist aktiivsemad, teised väga meditatiivsed. Esimeste puhul on oluline, et riietus oleks higistamise korral kiirelt kuivav ja juhiks niiskust välja. Selliseid omadusi pakuvad kõrgtehnoloogilised active wear materjalid, mis on küll päritolult sünteetilised, kuid äärmiselt nahasõbralikud ja väga mugavad. Ka Spiritjooga toodab selliseid retuuse ning plaan on arendada välja ka spordirinnahoidjad. Eriti oluline on ümber püksid joogastiilide puhul, kus tehakse erinevaid kätel- ja pea peal seise.
Stiilid, kus higistamist pole ning selle asemel on hoopis rahulikud meditatiivsed poosid, tunneb keha end paremini vabamates ja kukkuvamates rõivastes. «Siis oleks hea, kui riiete kangas oleks naturaalne ja taimepõhine, näiteks viskoosist või puuvillast,» toob Katrin Kivi välja.
Ta lisab, et kuna joogamaailmas on teadlikkusel ja eetikal suur roll, siis peaks iga kandja olema teadlik ka sellest, kus ja kuidas tema joogariided on valminud. «Näiteks meie disainime ja õmbleme kõik Spiritjooga riided Eestis, kasutamata odavat aasia tööjõudu. Lisaks on valitud kangad Oeco-Tex sertifikaadiga,» rõhutab Katrin.
Mida peaks kindlasti vältima?
Vältima peaks riideid, mis ei sobi kokku joogastiiliga. Aktiivses tunnis võivad liiga laiad riided muutuda lausa ohtlikuks, rahulikus tunnis võivad liiga ümber riided muutuda aga ahistavaks. «Igaüks peab tunnetuse ise kätte saama, sest inimestele sobivad erinevad asjad,» ütleb Katrin Kivi.


description: Mida teha, kui su küüned muutuvad hapraks, murduvad või lõhenevad? TrendNails küünespetsialistid pakuvad välja kaheksa lahendust.

title: Kaheksa lahendust, kuidas vältida hapraid küüsi

maintext:
Käed on meie tervise peegel. Need reedavad nii inimese vanuse kui mõningal määral ka tööd ja elustiili. Saame aimu sellestki, kui teadlik on käte omanik oma tervise eest hoolitsedes. Sügise saabudes kuluvad eriti marjaks teadmised õigest toitumisest, sest päikese puudust saab küüntel ja kätel kompenseerida üsna lihtsalt just õige toiduvalikuga.
Millised küünteprobleemid millistele toiduainete puudusele viitavad?
1. Kui küüned hakkavad muutuma hapraks, tasub põhjust otsida A- ja F-vitamiini puudusest toidulaual. A-vitamiini saab rohkesti rohelistest aedviljadest ja porgandist, samuti munast, maksast ja kalamaksaõlist ning juustust, piimast ja piimasaadustest. F-vitamiini ehk asendamatute rasvhapete allikad on taimeõlid nagu nisu-, linaseemne-, soja-, päevalille- jt õlid. Küüned on toitumisahela kõige lõpus, mistõttu jääb neile toitaineid sageli kahjuks väheks. Jälgida tasub ka veetarbimist, sest ka vedelikupuudus muudab küüned kuivaks ja hapraks.
2. Triibud küüntel võivad esmajärjekorras viidata vaimsele stressile ja pingeolukordadele, samuti järsule kaalulangusele. Horisontaalsed triibud küüneplaadil näitavad pigem valguvaesust toidus, mis võib tulla näiteks alatoitumisest. Vertikaalsed triibud osutavad raua puudusele, mis tuleb valdavalt rämpstoidu söömisest. Valgurikkad toidud on oad, munad, kalaliha ja punane liha. Hästi sobivad ka aprikoosid ja seesamiseemned.
3. Kui küüneplaadile tekivad valged laigud, tasub esmalt mõelda, ega küüs pole lüüa või vigastada saanud. Põhjust tasub otsida ka vere kõrges suhkrusisalduses või tsingi puuduses organismis. Tsingi puudust aitavad leevendada kõrvitsaseemned, täisteraviljad, aga ka kala.
4. Sagedased nahakidad küünte servades viitavad C-vitamiini, foolhappe ja valkude vähesusele toidulaual. C-vitamiini hangi puuviljadest ja marjadest. Foolhappe parimateks allikateks on rohelised köögiviljad, näiteks spinat, salat ja petersell. Palju sisaldavad foolhapet nõgeselehed, kaunviljad, paprika, kõik puuviljad, marjad ja tsitrusviljad.
5. Kui küüned kipuvad kihtidena kooruma, on see märk organismi hüüdest «õlisemate» toitude järele. Rikkalikumalt sisaldab asendamatuid rasvhappaeid kuningakepiõli. Küüntele mõjub hästi ka nisuiduõli.
6. Heledad ja õhukesed küüned näitavad rauapuudust organismis. Lisa menüüsse kuivatatud puuviljad, pähklid, rohelised köögiviljad ja punane liha.
7. Tasub teada, et punakat tooni küüned annavad märku punaste vereliblede ületootmisest organismis, õrn sinakas toon võib viidata organismi hapniku puudusele ehk verevarustuse häiretele. Küünte kollakas varjund annab märku häiretest lümfisüsteemis või maksas, kuid võivad kaasneda ka suitsetamisega ja viidata küüneseenele.
8. Kui küüned kipuvad punetama ja külmetama, on põhjust kahtlustada halba verevarustust ning aeglast vereringet. Siin aitab käte võimlemine ja massaaž ning soojad vannid. Vereringe parandamiseks tasub käsi hõõruda väikese harjaga ning pärast salvei-, kummeli- või nõmmliivateega vannitamist kreemitada ürdikreemiga. Punetavate käte hooldustooted võiksid sisaldada sidruni – või kurgimahla.
Mida talvisemad on ilmaolud, seda enam vajavad meie küüned korrashoiuks mineraalaineid ja vitamiine. Unustada ei tohi ka piisava koguse vee joomise tähtsust. Et küüned elaksid tugevate ja tervetena üle ka talviselt karmimad ilmastikuolud, tuleb toituda mitmekesiselt ning vajadusel osta spetsiaalseid küüntele mõeldud toidulisandeid.


description: Selle hooaja meigi- ja rõivatrende iseloomustavad kindlasti sügavad ja tumedad värvid. Tumepunane, oranž, pruun, lilla, tumesinine, roheline ja tumehall tekitavad mõnusa sügistunde ja lisavad kandjale kuninglikkust.

title: Sumedad sügismeigid

maintext:
Oranžid toonid on lihtsalt suurepärased sügishooajaks. Kergelt suitsune silm ja tagasihoidlkud huuled loovad just õige sumeda sügistunde.
A photo posted by Jasmine Brown ♡ (@jasmeannnn) on Aug 22, 2016 at 3:16pm PDT
A photo posted by ISABELLA FIORI (@isabella_fiori) on May 21, 2016 at 4:04pm PDT
Pruunid toonid sobivad ideaalselt sügishooaega. Kui sa mõtled sügise peale, siis kerkib esile pilt langevatest lehtedest, nahksaabastest ja mõnusast kuumast kohvist. Just sellest inspireerituna võib kanda pruune toone korraga nii silmade peal ja eriti populaarsed on sügavad pruunid huuled.
A photo posted by SAMANTHA R A V N D A H L (@ssssamanthaa) on Jun 19, 2016 at 6:39pm PDT
A photo posted by Duyen (@ddduyen) on Sep 6, 2016 at 4:02pm PDT
Tumelilla ehk ploomi värv. Mõnus ja sügav ploomililla on lihtsalt suurepärane valik sügishooajaks ja mõjub väga elegantselt.


description: Vanematele meestele võib väga hea seks olla riskantne, sest aktiivne seksuaalelu võib neid sõna otseses mõttes tappa.

title: Kui hea seks võib muutuda ohtlikuks

maintext:
Michigani Riikliku Ülikooli ja Chicago Ülikooli uue uuringuga leiti, et vanematel meestel, kes harrastavad sageli (rohkem kui korra nädalas) nauditavat seksi, on suurem risk saada südameinfarkti ja teisi südame-veresoonkonna haigusi, vahendab Seeker.
Kuigi meestele võib aktiivne seksuaalelu muutuda teatud vanusest ohtlikuks, on see vanematele naistele hoopis kasulik vähendades näiteks hüpertensiooni riski.
Uuringus analüüsiti 2204 57-85-aastase inimese terviseandmeid esiteks 2005.-2006. aastal ja hiljem uuesti viis aastat hiljem.
Seksuaalselt aktiivsed mehed elasid küll põnevamat elu, kuid kogetud erutuse tõttu esines neil ka rohkem südame-veresoonkonna tüsistusi võrreldes nende meestega, kes elasid kasinat seksuaalelu. Regulaarselt seksivate meeste infarkti risk oli isegi kaks korda suurem kui teistel ning veelgi kõrgem nendel meestel, kelle suhe partneriga oli meeldiv ja rahuldustpakkuv.
«Kuna vanematel meestel on noortega võrreldes kas meditsiinilistel või emotsionaalsetel põhjusel raskem orgasmi saada, siis võivad nad tippu jõudmise nimel end pingutades ära kurnata ja see tekitab südame-veresoonkonnale suurt stressi,» selgitas uuringu kaasautor Hui Liu, kelle sõnul võivad selles oma rolli mängida ka seksuaalvõimekuse tõstmiseks kasutatavad ravimid.
Eakatel naistel aitab aga regulaarse seksuaalelu südamehaiguste riski vähendada, kuigi arsti sõnul on mõju positiivne vaid siis, kui suhe on naise jaoks kvaliteetne.


description: Täna ilmus meie nn ajaloonaiste artiklisarjas lugu Lydia Koidula tütrest Anna Michelsonist, kelle saatuse kohta oli mul põnev, aga ka kurb lugeda. Mõtlesin tema elule ja uskumustele ning see hakkas kajama ka tänapäevases võtmes. Kas tõesti on isamaa-armastus midagi, mis ei tule kaasa verega, mida ei peaks üleliia ülistama? Tänases maailmas oleme kõik globaalsed kodanikud, ehk peaks oma lapsigi selles vaimus kasvatama ning patriotismi iganenud vaadete riiulisse suruma?

title: Dagmar Lamp: kas meie lastele üldse on

maintext:
Mul on üks tuttav, kes elab juba ligi kümme aastat välismaal. Eestlane. Laps on tal ka, lapse isa on teisest rahvusest, perekond elab koos hoopis kolmandas riigis, mis pole kummagi kodumaa. Nende laps räägib ainult asukohariigi keelt, ema- ja isakeelt praktiliselt üldse mitte. Kui kunagi uurisin, mis on küll selle põhjenduseks, et oma lapsele mitte eesti keelt õpetada, sain minu jaoks segase selgituse selle kohta, et «siis isa ju ei saa aru, mis me omavahel räägime» ja «eesti keelt ei lähe ju niikuinii vaja, me ei koli kunagi tagasi».
Minu jaoks on tegemist sügavalt arusaamatu põhimõttega, kasvatusmeetodiks ma seda isegi ei nimetaks. Ma püüan mitte selle pere eluvalikuid kritiseerida, aga pigem tõstatab see küsimuse kõigi nende teiste sadade perekondade kohta, kes elavad Eestist väljaspool ning on omaks võtnud asukohariigi kultuuri, keele ja eluviisid, seejuures püüdes unustada seda, kust nad tulevad. Selge see, et kohanema peab, see on multikultuurse ühiskonna alustala. Aga mis hinnaga see kohanemine tulema peab? Kas oli õigus Anna Michelsonil, kes identifitseeris end sootuks venelasena, kuigi elas Itaalias, isa oli tal sakslane ja ema, Lydia Koidula, meie Koidulaulik, rahvusliku ärkamisaja üks suurimaid kangelannasid?
Michelsoni elulooga tutvudes paljastus mulle sootuks kurvem pilt – ei olnud ta lõpuks ju kuskil oma. Omadele võõras, võõrastele võõras. Kas samamoodi tunnevad end ehk lõpuks need lapsed, kelle eest on vanemad teinud ära otsuse mitte neid oma juurtega tutvustada, mitte neile kaasa anda väärtuslikku pärandit, arusaamist eestlusest, Eestist ja eesti keelest? Kuidas üldse mõni lapsevanem saab sellise otsuse teha, mis toimub tema hinges, milline peab olema oma kodumaas pettumise määr, et midagi head selles pärandis ei nähta, mitte midagi edasi anda ei taheta, midagi ei väärtustata, kõigest tahetakse lahti ütelda? Ning kui nii, siis kelle otsa peab vaatama – lihtne on ju süüdistada riiki, kiivas ühiskonda, ekrekaid ja oravaid, Keskerakonda ja madalaid palku, kehva suusailma ja kuivanud saia, vihast naabrimutti ning joodikust vanaisa. Aga tegelikult, kelle otsa me tegelikult vaatama peaksime?
Ehk ikka iseenda otsa, mis?
Ma arvan, et täna lähen ma koju, me otsime tütrega välja pildialbumid ning ma jutustan talle lugusid tema kadunud vanavanematest, loeme mõned luuletused ja teeme eestikeelsete palade saatel vahva tantsupeo. Ma ei tahaks kunagi, et mu laps peaks tundma, et ta ei kuulu.


description: Kas sul on olnud selliseid olukordi, kus pärast toredat vestlust baaris ei kuule sa mehest enam mitte midagi? Kõik tundus sujuvalt suurepäraselt, teil oli lõbus ja te naersite, aga paar päeva hiljem pole sa temast ikka veel midagi kuulnud. Mis juhtus?

title: Mehed räägivad: viis põhjust, miks nad naist pärast esimest vestlust kohtingule ei kutsunud

maintext:
Kas inimesed petaksid pigem võõra või tuttavaga?
75 protsenti mehi ja naisi tunnistasid, et nad petaksid pigem inimesega, keda nad ei tunne või kes on neile võõras. Miks?
Terapeudi nõuanded, et tunneksid end hästi
Iga päev on täis võimalusi. Igal hommikul on võimalik vaadata oma elule uue pilguga ja otsustada uue suuna kasuks. Võib-olla oled sinagi selleks, et oma elu paremaks muuta, lugenud läbi suurel hulgal eneseabiraamatuid, osalenud kursustel ja kuulanud sõprade kogemusi. Aga millegipärast läheb sageli ikkagi nii, et, kõik, mille oled parema elu nimel eesmärgiks seadnud, mida oled proovinud või praktiseerinud, vajub mõne aja pärast unustuse hõlma, kirjutab terapeut Kadi Kütt salasona.eu-s.
Laused, mida su vallaline sõbranna ei taha enam kuulda
Sõbrad on need, kellega sa jagad oma muresid ja rõõme, kuid samas pead arvestama sellega, et nad tahavad sulle tingimata alati ka nõuandeid jagada. Eriti keeruliseks võib olukord muutuda siis, kui sõbrad on juba abielus, ent sina oled ikka veel vallaline.
Kas kahe nädalaga on võimalik leida abikaasakandidaat?
20ndates käib peika leidmine kõvasti lihtsamalt kui siis, kui vanus algab numbriga kolm. Ühtäkki avastad, et kogu hea ja värske liha on turult krabatud ja sulle on jäänud vaid tühjad pihud või heal juhul pakk vanaks läinud koerakonte, kirjutab Sille Kuusik nutiajakirjas 30+.
Mida teha, kui sõbrad ja pere vihkavad su kaaslast?
Suhted on rasked ja nõuavad palju tööd ning pühendumist. See tähendab, et vahepeal peab olema väga kannatlik ja olema valmis paljudeks kompromissideks. Mida teha, kui su sõbrad ja tuttavad leiavad, et su kaaslane ei ole kõike seda väärt ja soovitavad sul hoopiski kellegi parema leida?
Marin: ja mitme mehega sina maganud oled?
Pärast üht restoraniõhtut jalutasin mööda vanalinna kodu poole, kohtingukaaslane mind viisakalt koju saatmas. Pea veidi sumises ärajoodud kokteilidest, tänavavalgustus oli pimeduse laikude vahel kollakas ning sume, kõik need osakesed koos hilissuve lõhnadega täiega soosisid isiklikke ja sügavaid teemasid, arutasimegi neid järjest. Ja siis tuli küsimus: «Marin, mitu sekspartnerit sul on olnud?»


description: Kuidas leida see õige? Milline ta olema peaks? Kõige olulisem on leida kaaslane, kes aktsepteerib ja armastab sind täpselt sellisena nagu sa oled. Kui sa pead ennast kellegi pärast muutma hakkama, siis on see juba ettemääratud õnnetu suhe.

title: Kuus asja, mida ei tohiks partneri nõudmisel enda juures muuta

maintext:
Huffington Posti vahendusel toome teieni abielunõustajate ja teiste ekspertide arvamuse asjade kohta, mida nad ei ole mitte kunagi nõus partneri pärast muutma.
Oma suhteid pere või sõpradega
Kui su partner sind armastab, siis ta vähemalt üritab hästi läbi saada sinu sõprade ja perekonnaga. See tähendab, et keegi ei hakka pirtsutama, kui tuleb vanemate juurde õhtusöögile minna. Kaaslase pärast ei tohi ja ei saa loobuda sõprusest ja perekonnast.
Oma vigu või ebatäiuslikkust
Kõigil inimestel on minevik ja kõigil inimesed teevad vigu, mis on meid kasvatanud selliseks nagu me oleme. Partner, kes on sinu aja ja energia vääriline, leiab viisi, kuidas armastada igat osa sinust, kaasaarvatud sinu vigu. Kui su partner ei näe, et teil mõlemal on puudujääke ja kumbki teist pole täiuslik, siis hakkab teie suhe varsti lagunema.
Oma väärtuseid
Ära mitte kunagi loobu oma põhitõekspidamistest. Pidev püüd olla keegi teine, kui sa päriselt oled, on väga väsitav ja pikemas perspektiivis ei vii see kuskile. Mõned väärtused või suhtumised on inimesel välja kujunenud ja teine peab neid aktsepteerima, ükskõik, kas tal on samad väärtused või teised.
Oma elueesmärke
Need eesmärgid, mis sul olid enne, kui sa oma parterit kohtasid, ei tohiks kardinaalselt muutuda. Teil võivad ja ilmselt tekivadki ühised unistused ja eesmärgid, aga nad ei tohiks varjutada sinu isiklikke eesmärke. Need on sellised asjad, millest peaks kogu aeg rääkima, et saada teada, kas teie unistused ja eesmärgid ühtivad.
Omadusi, mis teevad sind eriliseks
Kui kõik sõbrad teavad sind, kui avatud ja humoorikat inimest, siis su partner ei tohiks sinu oleku peale kohkuda. Lisaks on väga suureks ohumärgiks see, kui su kaaslane ütleb, et mõnda peaks sinu juures muutma või parandama. Mõtle enne kaks korda järele, kas sa tahad sellise inimesega oma tulevikku siduda.
Oma kirge või huvisid
Inimesed on palju rõõmsamad, kui nad saavad tegeleda oma huvide ja hobidega ning see õnnelik olek kandub edasi nende suhetesse oma lähedastega. Suhtes olla tekib loomulikult vajadus veeta rohkem aega oma kaaslasega ning oma huvid võivad jääda tahaplaanile, aga nad ei peaks.


description: Ma armastan blondiininalju, oma blondidel hetkedel olen ise reaalne materjal nende loomiseks. Ootamatud seigad, kui piltlikult öeldes jooksen peaga lahtise ukse koos piitadega maha. Enda üle peab naerda oskama, piiluge teiegi ühe tavaelus eluga kenasti hakkama saava blondi päevadesse, mil aju korraks hangub ja imelikke liigutusi sunnib tegema. Eneseiroonia ja naer on terviseks.

title: Marinil ikka juhtub: kõige naljakamad blondid hetked

maintext:
Mälu veab alt. Otsisin käekotist kulmupintsette, leidsin valuvaigistite blisterlehe ja rõõmustasin: «Juhhuu, võtan kohe ühe!» Siis meenus, et mul ei valuta kuskilt, panin tabletid käest ja otsisin pintsette edasi.
Tuikumiseni väsinud olles olen hakanud järgmiseks hommikuks äratust panema, aga samas nii udu olnud, et äratuskella äpi asemel avasin Taxify ja tellisin takso. Väsinud aju on ikka imeline!
Taksojuhtide hirm ja rõõm. Kui oma eksmehest lahku läksin, oli päris keeruline õppida ringi teiste juhtidega sõitma, olin harjunud ainult kaasaga roolis. Seetõttu juhtusin ka tihti takso esiistmele, muidu sõidan taksodes alati taga. Pikantselt tihti kummardusin peale maksmist automaatselt juhi poole, et head aega musi anda ja sekund hiljem kohkusin nende üllatunud pilkudest.. Selgitasin alati punastades, miks ennast nii lähedusse pressisin, aga kõik vist ei jäänudki mu selgitusi uskuma vaid pidasid mind kohmakalt pealetükkivaks flirtijaks.
Salapärased lisakilod? Pigistasin number väiksemad teksad jalga, märkamata, et valed püksid. Haarasin kuivamast ja surusin ennast sinna ropendades sisse, et kurat võtku, pesust tulles kisuvad nii sangad välja. Nööbi panin kinni selili olles. Kuna eelmisel nädal tundus, et need hakkavad mulle suureks jääma, oli mu äng käegakatsutav. Järgmisel hommikul leidsin garderoobist õiged teksad, mis oleksid pidanud pessu minema, aga blondu ajas vähe sassi jälle asjad, ja haaras kapist kunagi ostetud motivatsioonipüksid. Polnudki üleöö megakilosid kogunenud!
Kööki ei tasu ronida
Ettevaatust, köök! Hämaras köögis on kaneel ja suitsutatud paprika üsna sarnase väljanägemisega, avastas Marin «kaneelikohvi» maitsnuna.
Ka unisena ei peaks ka kööki asja olema, maitsemeeltele kahjulik. Tudisin lõunauinakut, ärkasin ja läksin kööki, et veidi vett juua. Haarasin kraani kõrvalt säravrohelise pudeli, lonksasin punnsuutäie nõudepesuvahendit ja sõin peale läkastamist selle rõveduse unustamiseks kitsejuustu peale.
Sotsiaalmeedia geenius. Töökaaslane lendas puhkama, tegi Tallinna lennujaamas Facebooki check-ini ja Lennujaama lingi juures näitas teisi sõpru, kes samuti oma sealolekust sotsiaalmeedia kaudu teavitanud on. Loomulikult mõtlesin esimese hetkega, et oi kui huvitav, kolleeg võtab mu sõbrannad Türki kaasa, aga siiani pole jutuks tulnud, et nad teineteist tunnevadki!
Teine juhuslik mõtisklus hommikul Facebooki sirvides: «Näe, sel aastal on Heidil ja Fredrikul ühel päeval sünnipäev, nii kenasti ühele ajale sattunud!»
Kolmaski – tahtsin emotsionaalselt sõbrannade grupis jagada uut kõrgtaset seksimaastikul. Nimelt hakkasin peale seksi nutma, sest mul oli nii hea ja see tundus piisavalt jagamisväärse momendina. Blondiinihetkeks teeb selle see meeleolukas nüanss, et kirjutasin selle jutu esimese hooga ühe toitumisgrupi kommentaaridesse, sest see oli lihtsalt parasjagu lahti ja silme ees.
Suurepärane suhtekorraldaja. Pidin võõra inimesega small talk’i ajama. Enamasti pole mul sellega probleemi, aga vahel aju hangub katastroofiliselt. Istusin ühe võttegrupi liikmega nõupidamiste ruumis, tarvis kahekesi viis minutit vaikust ära sisustada. Algus polnud halb, noormees rääkis oma harrastatavast võitluskunstist, mis polevat mitte mingi labane rapsimine, vaid ikka vaimne ja sügav. Nimi mulle kahjuks meelde ei jäänud, küll aga suutsin tühja pilguga küsida: «Kas see on siis see, kus võistlustel saate matil kokku, teretate vaikiva kummardusega ja peale seda kohtunik otsustabki kumb võitis?» See ei olnud just parim jäämurdja.
Tehnikageenius tegudel
Märkamatu randmeliigutusega blokkisin kallimalt tulevad kõned ära. Kogu tööpäeva susisesin vihast, et raisk, ei helista ka mulle, koostasin peas mahajätmisekõnesid ja tegin ajus märkmeid, kuidas ikka võimalikult valusalt nähvata. Kui ta, vaeseke, taipas lõpuks kontorist lauatelefonilt helistada ja küsida mis mu telefoniga lahti on, tõmbasin muidugi poole sekundiga tagasi nunnuks ja sain kõne seaded ka korda.
Tehnikatark. Põhimõtteliselt parandasin ühel päeval ära oma telefoni. Mure seisnes selles, et aku ei täitunud. Panin aga juhtme teise otsa ka seina ja probleem lahenes hetkega!
Nõudepesumasinal oskan kasutada vaid kaht programmi, nühkisin kord liighoogsalt koristades nuppudelt kirjad maha ja ei tea nüüd enam, mis tsükkel kuskil nupuasetusel asub.
Ühel soojal suveõhtul jalutasin läbi Hirvepargi kodu poole, seltskond murulistujaid palus neist pilti teha. Muidugi teen! Võtsin mulle ulatatud kaamera pihku ning jäin seda näppude vahel keerutama ja hõõruma, aru saamata kuidas ekraan aktiveerub. Paraku oli tegu vana seebika, mitte digikaameraga, saades aru, et ma seda moodsa inimesena käsitleda ei oska, näidati viisakalt, kust august läbi pean vaatama ja sain need pildid läbi häda tehtud.
Võta kahe käega sealt, kuhu ühe käega panid. Kaotasin paar kuud tagasi postkastivõtmed ära. Otsisin kõik kingad, mantlitaskud ja käekotid läbi. Tegin suurpuhastuse, töötlesin läbi kõik mööblialused. Vaatasin kohtadesse, kuhu pahandusekäpast kass need veeretada oleks võinud. Uut pangakaarti urgitsesin postkastist välja näpitsate ja kääridega, ravikindlustuskaardi tellisin kontorisse, telefonikaaned ja muu pudi netipoodidest läks kõik pakiautomaati, kust need vaevata kätte saab. Mõned päevad tagasi leidsin siis tagaigatsetud võtmed – trummipõrin – oma isiklikust võtmekimbust.
Õnneks juhtub ka teistel, kaks ullikest on alati veel magusam kui üks. Meessoost töökaaslasel läks veidi sassi. Ütlesin talle üht ebamugavat lisaülesannet serveerides «Don't kill the messenger», mees läks kenasti vooluga kaasa, vastates lai naeratus näol: «No, I will fuck her.» Vaatasime teinetesele otsa, keerasime vaikides seljad ja kõndisime kumbki oma laua juurde tagasi mõttepausi pidama.


description: Möödunud nädalal ületas Eesti internetis uudiskünnise sotsiaalse sidususe (või mõnede dokumentide järgi sotsiaalkaitse-) minister Margus Tsahkna avaldus, mille kohaselt oleks vaja, et Eesti rahvas hakkaks kiiremas korras rohkem lapsi sünnitama.

title: Maarja Kupits: härra minister, sünnitage ise või olge palun vait

maintext:
Jättes esialgu kõrvale poliithumoristide pingelise mõttetöö tulemusel koos pensioniea tõstmise plaaniga sündinud idee kvaliteedi, tuleb kohe esimeses järjekorras ära märkida, et rahvas ei sünnita siin tegelikult midagi. Sünnitavad ikkagi naised ja sinna veel õnneks või kahjuks zoovoliniku käed praeguse seisuga siiski ei ulatu.
Sünnita ise või ole vait
Osa minust tahaks auväärse sotsiaalse sidususe ministri käest viisakalt uurida, kas ta peab end õigustatud isikuks selliseid avaldusi tegema. Kas ta on oma elust viis kuud veetnud iga toidulõhna või –mõtte peale oksendades? Kas ta on mõnel öösel oma uut keha peeglist vaadanud ja nutnud? Kas ta on veetnud ööpäeva või minu poolest miks mitte rohkem igast kandist rebenedes, ise väsimusest iga kahe minuti järel liialdamata ümber kukkumas?
Või äkki on ta seisnud haiglas, vastsündinute intensiivraviosakonnas? Kas ta on idioodi järjekindlusega imikut kaalunud, toitnud, kaalunud, toitnud, kaalunud, magama pannud, äratanud, kaalunud, toitnud, kaalunud... ja nii iga nelja tunni järel... kuid? Kas ta on lamanud koos sellesama imikuga vannitoa põrandal, sest vannituba on ainuke koht, kus laps miskipärast ei röögi, ja üritanud meenutada, millal ta viimati magas, peas vasardamas ülima absurdina mõjuv «Surra, magada, ehk undki näha...» (ärme unusta nelja tundi)?
Kas ta on pealt näinud, kuidas lapsega mõni õnnetus juhtub – aegluubis, ent võimetuna midagi teha? Kas ta on üritanud oma liiga väikest last hoidu viia, sest peab hakkama tööle minema? Kas ta on näinud, kuidas ta laps ei usalda teda enam? Kuidas oli?
Võimalik, et mõnes aspektis saab sotsiaalse sidususe minister isegi kahekordse isana linnukese kirja. Tubli-tubli. Proovige nüüd kodus kolmandast ja neljandast juttu teha ja vaadake, mis naine arvab. Muidugi on see vaid murdosa ja mündi üks külg sellest, mida inimesed meie seast läbi teevad.
Ilmselgelt kaasnevad lastega ka samavõrra suured rõõmud, tean seda omast käest, ent see ei vähenda armide sügavust. See ei muuda asja, et lastesaamine on raske. See ei vähenda asjaolu, et kriisi lahendamiseks kedagi sünnitama üles kutsumine mõjub lisaks nägu krimpsutama panevale lapsikusele ka äärmiselt üleolevalt. Sellele saab aga vastata mitmeti. Saab näiteks öelda, et sünnita ise või ole vait. Hea meelega ütleks ka.
Paraku ei ole alust arvata, et pensioniprobleemi lahendamiseks pensioniea tõstmist lahenduseks pakkuvad inimesed sellest vastusest õigesti – või üldse kuidagi – aru saaksid. Seega tuleb vist natuke veel selgitada.
Eesti naine on nutikas – ta on kuulnud ütlust, et naine peab saama vaid nii palju lapsi, kui üles kasvatada suudab, ja enamasti toimib selle järgi. Muud ei jää lihtsalt üle. Kuigi ükskõik millise rahvuse meeste esindajate seas on ühtviisi ludrisid, räägib näiteks elatisvõlglaste probleemi ulatus Eestis sünnitajate ehk naiste jaoks selget keelt. Iseenesest inimlikult arusaadav, et kui sotsiaalse sidususe ministri peres selliseid probleeme ei ole, ei oska härra minister sellega ka arvestada, ent sellisel ametikohal peaks suutma silmad natuke laiemalt avada.
Tegeleme enne juba olemasolevate lastega
Lisaks võiks enne emakate sünnitama mobiliseerimist tegeleda hoopis nende lastega, kes juba olemas on, eriti nendega, kelle puhul on vanemliku hoolega üleüldiselt kehvad lood. Jah, härra minister, ka selliseid on meil, ja ilmselt rohkem, kui sotsiaalse sidususe kontoris arvatakse. Võiks enne majanduslikult kasulike üleskutsete (mõnes kultuuris tuntud ka kui «piinlike lapsuste») esitamist tegeleda lastekaitse võimalustega lapsi päriselt aidata.
Või siis võiks panustada lasteaia- või kooliõpetajatesse, et neil mõistus otsa ei saaks ja ei peaks laste suid kinni teipima. Võiks mõelda, kuidas pakkuda reaalselt kättesaadavaid hoiuvõimalusi lastele, kellele mingil põhjusel suurem kollektiiv ei sobi, kuid kelle vanemad ei suuda hoidjale Eesti keskmist või isegi kahekordset keskmist palka maksta. Võiks soodustada väikelaste vanematele sobivate töökohtade loomist. See on väga oluline osa turvatundest, mis meie naistel puudu on. Võimalik, et selle parandamisel hakkab ka sündimus vaikselt kasvama.
Muidugi, emad ei ole müstilised pühad lehmad ja nende lapsukesed pole maailma nabad, kelle ees peavad kõik silda viskama ja neile sulavõid ja mett ette kandma. Absoluutselt nõus. Kes see siin peab tulema sinu lapsi üleval pidama? Just nimelt. Ka minusse on küllalt sügavalt juurdunud arusaam, et igaüks saab ja kasvatab oma lapsed ise... mingi piirini.
Nimelt kipuvad meie kallid rahvasaadikud ja muud haljale oksale piruka juurde saanud asjapulgad unustama üht väga olulist põhimõtet. Inimesi ei loodud riigi jaoks, vaid riik loodi inimeste jaoks. Kui võimukandjad probleeme pidevalt elanikkonna arvelt lahendada üritavad, tasuks ehk teatepulk kellelegi järgmisele loovutada... ja seni kasutada võimalust vaikida.


description: Naised, kes kasutavad rasestumisvastaseid hormoonvahendeid, eriti nahale kleebitavaid plaastreid, on suuremas depressiooniriskis, selgus värskest uuringust.

title: Uuring: antibeebipillid suurendavad depressiooni riski

maintext:
Taanis koguti andmeid rohkem kui miljoni naise kohta. Kõige populaarsema antibeebipilli kasutajatele kirjutati ühtlasi 23 protsenti tõenäolisemalt välja ka antidepressante kui neile, kes ei kasutanud hormoonravimeid. Antibeebiplaastrite kasutajad tõstsid riski kahekordseks, hormoonrõngas ja –spiraal tõstsid riski vastavalt 60 ja 40 protsenti.
Selgus, et teismelisi mõjutab pill rohkem kui vanemaid naisi. Teadlased kahtlustavad pahalasena hormooni nimega progesteroon, mida vahendites kasutatakse ning mida seostatakse tsükliaegsete tujumuutustega. Samas kinnitavad Kopenhageni ülikooli teadlased, et andmete kinnitamiseks on vaja edasisi uuringuid.
Uuringus osales rohkem kui miljon naist vanuses 15-34. Naised, kes keskmiselt kuue aasta jooksul võtsid erinevaid suukaudseid hormoonpille, vajasid 23 protsendi võrra tõenäolisemalt antidepressante kui need, kes pille ei võtnud. Kasutajatel, kes võtsid ainult progesteroonipõhiseid pille, oli risk 34 protsenti kõrgem. Kõige kõrgem risk – kahekordne – oli rasestumisvastaste plaastrite kasutajate puhul. Samas teismelised vanuses 15-19 olid kombineeritud pilli kasutamisel 80 protsenti tõenäolisemalt ka antidepressantide vajajad.


description: Sügis on just õige aeg, et seada sammud spordiklubisse ja hakata vaikselt valmistuma juba järgmiseks suveks. Kui väljas on külm ja kõle, siis treeningsaalides on alati mõnus trenni teha. Milliseid uusi ja põnevaid treeninguid pakuvad spordiklubid sellel hooajal?

title: Rohkem kui kümme uut trenni, mida proovida sellel hooajal

maintext:
Rääkisime uutest ja põnevatest treeningutest Kadi Saaliga Fittestist, Janika Koch-Mäega Spartast, Heti-Helen Rohtlaga Kalev Spast ja Eva Ottasega MyFitnessist.
Äge uudis tantsusõpradele!
Fittesti tunniplaanis on kauaoodatud AfroPowerDance - lihtne ja tõhus kombinatsioon treeningust ja tantsust, mis on saanud inspiratsiooni Aafrika ja nüüdisaegsetest tantsudest ning loomulikust liikumisest. Rikasta end Aafrika trummide rütmis uute ja mõnusate energiatega! Sparta pakub tantsusõpradele täiesti uut Salsatoni treeningut, mis kätkeb endas emotsionaalseid ladinarütme ja kaasahaaravat tantsu.
Noortele
Noortele pakub Fittest täiesti uut ja moodsat elustiilitreeningut, milleks on Fit Youngsters. Saavutamaks soovitud eesmärgid, näitame kuivõrd olulist rolli mängib teadlik treenimine ja tervislik toitumine, kusjuures põhirõhk on jõusaali treeningutel. Gruppi on oodatud noored vanuses 15-19.
MyFitness kutsub samuti noori Teens Training Club, mis kogub järjest populaarsust, sest pakub noortele vanuses 12–16 eluaastat võimalust külastada spordiklubi treeningrühma, kus saab hea koormuse ja tõhusa treeningu. Ei pea mängima pallimängu või tegelema tantsuga, hea võimalus ennast lihtsalt liigutada ja teha trenni, mis on tänapäeva noortele eriti vajalik ja kasulik.
Keha vormi HIIT-treeninguga
Sparta tunniplaanist leiab käesoleval hooajal rohkem HIIT (High Intensity Interval Training) treeninguid nagu T3Sprint, T3Pump, Sangpomm. Samuti pakub maailmas järjest populaarsemaks muutuvaid HIIT-treeninguid Kalev Spa.
Eesti keeles on HIIT-treening kõrge intensiivsusega intervalltreening, mille eesmärk on kulutada võimalikult palju kaloreid võimalikult lühikese ajaga. Tegu on trenniga, mille pingutusfaasis võib pulss tõusta 90-95 protsendini maksimumist. Trenn toimub intervallmeetodil, kus pärast lühiajalist pingutust järgneb puhkus. Kuigi treening kestab vaid 30 minutit, toimub kalorite järelpõlemine veel mitme tunni vältel pärast trenni. Treening eeldab head füüsilist vormi ega sobi inimestele, kellel on hingamis- või südameprobleemid.
4. Trennid, mis tõstavad lihastoonust
Neile, kes mingil põhjusel jõusaali minna ei taha, on Fittestis alternatiiviks Pump It Up, mis on rühmatreening lihasvastupidavuse arendamiseks. Soojendus on hoogne ja aeg-ajalt kasutatakse abivahendina näiteks hüppenööre. Järgneb jõutreening intervalliga, mis lõppeb venitusega.
Andmaks naistele ilusat ja voolujoonelist keha on Fittestil plaanis lisaks Heights&Weights, mille näol on tegemist vaid naistele suunatud jõusaalitreeninguga. Väike osalejate arv tunnis loob mõnusa, koduse ja turvalise tunde, justkui treeniks vaid sõbrannade ja personaaltreeneriga.
Spartas on lisandunud klientide poolt armastatud CrossCore'i ringtreeningud, PowerPlate'i treeninguid spetsiaalsel vibratsiooniga treeningseadmel ja YOGAFUNCi treeninguid.
Kalev Spas on naiste lemmikud endiselt kõht/selg/tuhar ja BodyToning – tunnid, mis tõstavad lihastoonust ja aitavad seeläbi keha vormida. Nendes trennides kasutatakse alati abivahendeid, nagu hantlid, pallid, stepipingid ja muud, ning endale sobiva raskuse valides on tund jõukohane ka algajale treenijale.
Vormi ainult 30 minutiga päevas
Kaalulangetajatele on Fittest taaselustanud vanakooli sangpommi rühmatreeningu uues kuues. See on 30-minutiline ülimalt intensiivne kogukehatreening, kus raskustena kasutatakse vaid sangpomme ja treening sobib kõigile treenijatele. Lõunapausiks pakub Fittest veel 30-minutilisi eriti efektiivseid treeninguid nagu ABS+BUM. Ideaalne võimalus lõunaga kõhu- ja/või tuharalihased toonusesse saada.
MyFitnessis on täiesti uue treeninguna MyFit Abs, mis on MyFitness kontsepttundide hulka kuuluv 360-kraadi kerelihaste treening, mille jooksul töötatakse vaid poole tunni jooksul efektiivselt läbi kogu kere keskosa. Koormust saavad nii kõhu- kui ka seljalihased. Just nende lihasgruppide tugevus on vajalik kõikide keerukamate harjutuste õige tehnilise soorituse jaoks. Kontsepttunni vahetus toimub iga kahe kuu tagant.
Jooga on popp!
MyFitness pakub palju erinevaid joogastiile nagu Ashtanga, Hatha jooga, Vinyasa Flow, Yoga abs&core. Nende kohta saad lähemalt lugeda spordiklubi kodulehelt.
Ela ennast välja poksides!
MyFitnessi külastajate uueks lemmikuks on FitBox-treening, mis koosneb jala-, rusika-, küünarnuki- ja põlvelöökidest. Treening sisaldab tai poksi, kung fu, karate ja kickbox'i elemente. Harjutusi tehakse muusika saatel, kasutades spetsiaalseid veega täidetud löögikotte ehk fitbox’e ning käes on kindad! Efektiivsust lisabki see, et on poksikott, kuhu lüüa ning vastavalt sellele peab ka löök piisavalt tugev olema, mis sunnib rohkem pingutama. Siin on kindlasti garanteerid see «fun factor» sest tore ju, kui saab ennast turvaliselt välja elada.
Tee trenni vees!
Kalev Spa pakub Pilatese austajatele võimalust oma lemmiktundi nüüd ka vees teha! Aqua Pilates on segu lihasjõust ning keha ja meele koostööst. Sujuvad liigutused, veetakistus ning fokuseeritud kerelihaste töö aitavad suurendada painduvust ja tasakaalu. Samuti pakuvad nad AquaHIIT tundi, mis on korralik rasvapõletus vees.
9. Personaalse programmiga bikiinivormi
Kalev Spa paneb suurt rõhku sel hooajal personaaltreeningutele. Lisandunud on bikiinivormi personaalne programm, mis sisaldab treeningkava, toitumis- ja ilunõustamist. Kui tähtis sündmus on ukse ees ja vaja kiirelt vormi saada, siis personaaltreener aitab leida parimad lahendused, mida sellisel juhul ette võtta. Heti-Helen Rohtla sõnul on bikiinivormi programm nagu «kiirabi»!
10. Lõbusad ja tõhusad
Jätkuvad Kalev-Spa populaarsed Jumping®-u ja klientide soovil on neid nüüd tunniplaanis rohkem kui varem. Batuutidel hüppamine on üheaegselt lõbus ja tõhus – see tund on jõukohane kõigile. Lisaks hulgale kaloritele, mis tunni ajal põlevad, on garanteeritud märg särk ja naeratus näol! MyFitness pakub põnevat Brazil Butt Lifti treeningut, kus keskendutakse terve tunni jooksul ainult tuharalihaste kauniks vormimisele.


description: Kaubamaja Toidumaailmas on käimas austrinädal. Müügil on tavapärasest laiem valik hõrke ja elegantseid mereande ning selle puhul anname ära kasti austreid!

title: Vasta küsimusele ja võida kast austreid!

maintext:
Et võita kast austreid, vasta õigesti küsimusele: milliseid kuid aastast loetakse austrite söömise kuudeks? Saada oma vastus aadressil naine@postimees.ee kuni 25. september (k.a).
Võitja loosime välja järgmisel esmaspäeval, 26. septembril!
***
Austrid pakuvad suurejoonelist maitseelamust ning on mineraalainete- ja vitamiiniderikkad. Kõik, kes ostavad Kaubamajast vähemalt 12 austrit, saavad kaasa spetsiaalse noa, millega on austreid mugav avada! Pakkumine kehtib kuni 25. septembrini.
Austrinädalal toimub ka mitmeid üritusi.
Tallinna Kaubamaja Toidumaailm:
teisipäeval 20.09 kl 18 – kohal Anti Lepik, avab austreid aja peale ja annab maitsta. Anti Lepik on 2014. aasta austrite avamise meistrivõistluste võitja. Anti avab aja peale 30 austrit, ees ootavad uued võistlused, ent ühtlasi jagab austrite kohta infot kõikidele huvilistele. Samuti saab kohapeal austreid ka maitsta.
Tartu Kaubamaja Toidumaailm:
neljapäeval 22.09 kl 16 - austriavamise kunsti tuleb tutvustama Inka Keller. Inka Keller on kohvik Sesoon üks omanikest, võistelnud korduvalt Soomes ja tulnud korra Soome naiste meistriks austriavamises. Käinud esimese eestlasena maailmameistrivõistlustel Calways, ning Eestit esindamas Iirimaal. Huvilised saavad kohapeal austreid maitsta.


description: Modell Iskra Lawrence vaatab koos fototöötlejaga, kuidas käib modellide, sealhulgas pluss-suuruses modellide, piltide töötlemine. Naine ise on oma keha üle uhke ja tema nägu on kaunistanud juba paljusid reklaamkampaaniaid nii kõrg- kui kommertsmoes, aga ta ei luba mitte kunagi oma pilte töödelda.

title: Video: kuidas töödeldakse modellide pilte

maintext:
Video: modell Iskra Lawrence näitab viimase 60 aasta bikiinimoodi
Iskra Lawrence on modell, kes on võitnud paljude südamed. Ta on alati väga siiras ja propageerib positiivset kehakuvandit.
Tema on maailma kõige rikkam supermodell
Uskumatu, aga Gisele Bündchen on neljateistkümnendat aastat järjest kõige rikkam modell maailmas.
Tippmodelli kolm nädalat pärast sünnitust tehtud foto jahmatas fänne
Kui arvasid, et näitlejanna Blake Lively taastumine rasedusest ja sünnitusest oli imetabane, siis ole valmis nüüd veelgi enam üllatuma. Tippmodell Bar Refaeli sünnitas oma esimese lapse kõigest kolme nädala eest, kuid täna näeb naine välja selline, nagu poleks vahepeal rase olnudki.
Tosin kuulsat ema, kellel oli täiesti suva raseduseelsest kaalust
Kui on mingi trend, mis võiks kiirelt kaduda, on see avalikkuse ja ühiskonna surve, et värsked emad peaksid kiirelt saavutama «sünnituseelse vormi» – nagu oleks see ainus oluline ülesanne, mis neil täita tuleb. Ja kuskil pole see surve kahjuks nii suur kui Hollywoodis, kus kuulsaid naisi kiidetakse ülevoolavalt, kui nad on imedieetide ja raske rassimise tulemusena vaid nädalad pärast sünnitust kaalust alla võtnud.
Modell Iskra Lawrence: enamasti kritiseerivad mind mehed
Iskra Lawrence on modell, kes propageerib positiivset kehakuvandit. Ta näeb imekaunis ja seksikas välja ning mõõtude järgi kuulub ta pluss-suuruses modellide kategooriasse.
Modell Iskra Lawrence: ma õppisin oma keha armastama
Pluss-suurus modell Iskra Lawrence ütles, et enne, kui ta hakkas oma keha armastama oli ta äärmiselt õnnetu ja tegi nii palju trenni, et ta kukkus kokku.


description: Me kõik tunneme seda inimest – ta tõmbab ligi nii vastassugupoolt kui ka sookaaslasi. Temas on see seletamatu miski, mis teeb ta atraktiivseks. Ta ei pruugi isegi olla klassikaliselt ilusa välimusega – mis on siis tema saladus?

title: Viis ligitõmbavate inimeste omadust, mil pole midagi tegemist välimusega

maintext:
Positiivsed inimesed kiirgavad head energiat ning tõmbavad seda ka ligi. Siin on viis omadust, mida võib märgata nende karismaatiliste inimeste juures, kellesarnased me kõik tahaksime olla.
1. Huumorimeel. Me kõik armastame naerda, seega on huumorimeel ääretult oluline nende inimeste juures, kellega me lähedastes suhetes olla tahame. Kui inimene oskab enda üle nalja visata või pingelises situatsioonis asja huumoriga lahendada, on see omadus, mida hinnatakse.
2. Kirg elu vastu. Me kõik otsime oma elust kirge, nii et kohtudes kellegagi, kes on selle leidnud, on see väga atraktiivne, kirjutab Higher Perspective. Kirg annab elule mõtte, kui me oleme oma kire leidnud, on kõike muud palju lihtsam lahendada.
3. Oskus teha häid otsuseid. Elu on kõike muud kui kindel. Kui inimene oskab vastu võtta kindlameelselt häid otsuseid, näitab see, et neil on siht silme ees ning nad ei karda ka teha vigu. Otsusekindlus võib olla ääretult ligitõmbav.
4. Kuidas nad kohtlevad end ja teisi. Paljud usuvad, et hea inimese tunnuseks on see, et ta suhtub ka teistesse hästi ja heldelt. Kui inimene suudab ka võõraste suhtes olla lahke, tõstab see tema väärtust ka teiste silmis ning paljastab maailmale, et tegu on hea inimesega.
5. Avatud meel. Kui te olete kunagi rääkinud inimesega, kellel on suletud meel ning kes uute ideede ees sulgeb silmad ja kõrvad, teate, kui frustreeriv see olla võib. Avatud meelega inimene näeb suuremat pilti, nendega on rõõm suhelda ning just see on põhjus, miks nad on nii ligitõmbavad.


description: Austraalia sõltuvushäirete nõustaja Tabitha Corser tunneb muret, et paljud emad rüüpavad õhtuti oma närvide rahustamiseks veini ja kuna sotsiaalmeedias saab selline käitumine rohkelt kiitusi, võib see soodustada naiste seas alkoholismi levikut.

title: Nõustaja mures: sotsiaalmeedia normaliseerib emade joomaharjumusi, lapsed on ohus

maintext:
Üha enam on naisi, kes õhtuti pärast laste magamapanekut valavad endale pokaalikese või kaks veini, et maha rahuneda ja lõõgastuda. «Wine O’Clock» ehk veiniaeg on Corseri sõnul ohtlik nähtus, sest tegelikult kasutavad naised pudelit karguna, et oma päevaga hakkama saada, kuid nii võib sellest välja kujuneda kindel harjumus, kuidas ärevusega hakkama saada, vahendab Daily Mail.
Eriti häirib nõustajat see, kuidas veinijoomist sotsiaalmeedias mitmesuguste humoorikate meemidega propageeritakse. Tema sõnul on paljudel naistel kujunenud kombeks õhtuti veiniklaasiga arvuti taha istuda, et nii oma frustratsiooni välja elada.
A photo posted by The official Someecards. (@someecards) on Jul 22, 2016 at 12:36pm PDT
«Traditsioonilised toimetulekumehhanismid on kokku varisemas ja emadel on paraku järjest kiirem,» nendib ta. «Nii lähevad nad netti, et teiste emadega suhelda.»
Sotsiaalmeediapostitused, milles tehakse nalja veinirüüpamise üle, võivad nõustaja sõnul teha alkoholi pruukimise vanematele tavapäraseks toimetuleku strateegiaks. See võib omakorda tekitada alkoholist sõltuvust, sest edaspidi ei osata stressi tekitavates ja rasketes olukordades muudmoodi hakkama saada.
2015. aastal Lääne-Sydney Ülikoolis tehtud uuring näitas, et kõige rohkem joovad oma närvide rahustamiseks veini naised vanuses 35-50, keda rõhub pinge nii tööl kui kodus, ja kes ei oska seepeale teisiti stressi maandada kui juues.
A photo posted by Terri Lynn Abbey (@raisingtheabbeyarmy) on Sep 28, 2016 at 6:34pm PDT
Meile võib näida, et paar pokaali veini mõnel korral nädalas ei ole eriline probleem, kuid Corseri sõnul on sel hävituslik mõju lastele. «Lapsed õpivad suhtumist alkoholi oma vanemate pealt,» märgib ta. «Kui lapsed näevad, et veini joomine on tõhus stressimaandaja, siis eeldavad nad automaatselt, et normaalne on isegi nii teha.»
Nõustaja selgitusel tuleb lapsevanematel hästi meeles pidada, millist eeskuju nad oma lastele näitavad ja kuidas laste juuresolekul käituvad, sest tavapärast käitumist peavadki lapsed normaalseks.


description: Kohtamine ei ole lihtne, aga see võib olla lõbus ja kuidas muidu uute inimestega tuttavaks saada. Panime kirja mõned asjad, mida naised tahaksid, et mehed deitimisest teaksid.

title: Meestele: seitse asja, mida naised tahavad, et sa deitimisest teaksid

maintext:
1. Kutsu naine välja. Jah, see on ilmselge, aga seda on vajalik vahepeal meelde tuletada. Ükskõik, kas sa teed seda jõusaalis, baaris või kohtinguäpis, aga tee see ära. Tänapäeva mehed on kuidagi kartlikud selles osas, et naisi reaalselt kohtama kutsuda, vahendab Women’s Health.
2. Esimesel kohtamisel on kompliment teretulnud, aga agressiivne põlve krabamine ei ole. Ütle naisele, et sulle meeldib see kleit, mis tal seljas on, aga ära proovi seda esimesel kohtamisel seljast rebida.
3. Naistele meeldib, kui sa küsid nende kohta. Naised on valmis kuulama sinu elulugu ja seda, kui väga sulle meeldib sporti teha, aga ole hea, küsi naise käest, mis talle teha meeldib. Meile meeldib, kui sind huvitab see, mis tööd me igapäevaselt teeme ja kas meil on ka mõni hobi.
4. Naised on alati kohtinguks vaeva näinud ja ettevalmistunud. Maniküür, pediküür, raseerimine, riiete valimine ja perfektne meik, mis kõik nõuavad palju aega. Enamik mehi käivad heal juhul ainult pesemas enne kohtingut või on asjad teisiti?
5. Unusta kolme päeva reegel. Kui sul oli lõbus, siis kirjuta naisele juba järgmine päev. Ära muretse sellepärast, et sa oled liiga pealetükkiv. Naistele meeldib, kui sa nende vastu huvi tunned ja seda välja näitad. Lisaks, palun ära ehmu, kui me sulle esimesena sõnumi saadame.
6. Paar õlut on normaalne, aga ära joo ennast pildituks. Alkohol võib natukene pinget maha võtta ja inimesed tunnevad ennast vabamalt, aga ei ole mõtet ennast täis juua. Sellega sa garanteerid, et järgmist kohtingut ei tule.


description: Enamik vanemaid tahavad, et nende lapsed saaksid aru, kuidas tehakse tööd ja kust tuleb raha. Panime kirja mõned asjad, mida iga lapsevanem võiks teada enne, kui hakkavad oma lastele rahast ja majapidamistöödest rääkima.

title: Kas ja kui palju peaks lapsele majapidamistööde eest maksma?

maintext:
Dave Ramsey on üks maailma kõige kuulsamaid finantsgurusid ja –nõustajaid ning tema blogist on pärit kolm kõige tavalisemat küsimust, mida lapsevanemad majapidamistööde kohta küsivad.
1.Kuidas otsustada, milliseid töid lapsed peaksid kodus tegema ja milliste eest peaksid nad raha saama?
Dave Ramsey ütleb, et see on iga lapsevanema enda otsustuda. Mõned maksavad lapsele kas või selle eest, et ta oma tuba koristaks, aga teiste jaoks on see lapse loomulik kohustus, mille eest ta ei peaks palka saama. Siin on oluline see, et laps saaks aru töö ja raha väärtusest. Mõtle välja, mis sobib kõige paremini sulle ja su lapsele ning räägi talle, et mõned tööd on tal sellepärast, et ta on perekonna osa, aga teiste eest saab ta preemiat.
2.Kui palju peaks lastele majapidamistööde eest raha maksma?
Üks võimalus on nii, et iga korra eest, kui su laps näiteks nõudepesumasina tühjaks teeb, saab ta ühe euro. Nädalas kokku teeb see juba seitse eurot. Parem variant oleks koostada nimekiri asjadest, mida ta nädala jooksul peab tegema ning kui paljuraha ta selle eest kokku teenib. Kui lapsel jääb mõni asi tegemata, siis ta saab selle võrra vähem raha.
3.Millal ma peaksin oma lapsele maksma?
See sõltub vanusest. Kui sul on väikesed lapsed vanuses kolm kuni viis, siis maksa neile kohe, aga mitte iga kord. Mõnikord pead sa neil kõrval seisma ja aitama, et asjad saaksid tehtud, siis võid maksta ka nädala lõpus ühe või paar eurot.
Vanematele lastele maksa majapidamistööde eest palka üks kord nädalas. Nii õpivad nad ootama palgapäeva, aga ära unusta, et kui nad oma töid ära ei tee, siis sellele ei järgne palgapäeva.


description: Kindlasti mõtled, et pole ühtegi tüütut Candy Crushi asja jaganud ning seega peaks sinu Facebooki profiil olema ehk üsna ahvatlev. Siiski näitab värske uurimus vastupidist, kinnitab AskMen. Targem on muuta oma profiil selliseks, et võiksid olla selle üle uhke.

title: Meestele: kuus sotsiaalmeedia trikki, mis tõstavad šansse südamedaami leidmiseks

maintext:
1. Tunne kahte peamist profiili eesmärki!
«Esimesed kaks asja, mida naised profiile vaadates mõtlevad, on: kas ma usaldan neid? Ja kas ma tahan nendega koos aega veeta?» ütleb kohtingute ekspert James Preece. Naised otsivad märke sellest, et oled ambitsioonikas ja suhteks valmis. Kui su profiilil on näha sind joomas alkoholi, sealt leiab lapsikuid kommentaare ja teiste naiste piltite laikimist või nende alla kirjutamist, siis naised tunneksid end sinu kõrval tähtsusetult ning hoiavad pigem eemale.
2. Pane ekside pildid nähtavaks ainult sõpradele.
Et jätta paremat esmamuljet, on targem panna pildid, mis võivad sind häbistada, nähtavaks ainult sõpradele. Mõned pildid tuleks see-eest avalikuks jätta, need annavad aimu, et oled tõeline saak – eriti kui sinu pildi all on suur hulk meeldimisi. Fotod, millel oled koos eksiga, pane aga pigem vaju, see ei meelita kedagi ligi.
3. Ütle naljaga, mida mõtled.
Kellelegi ei meeldi vingujad, kuid kui seda suudetakse teha naljakas võtmes, siis pole see üldse hull. Kui su olukord on nigel, kuid sotsiaalmeedias nähakse seda vingumisena, leia juurde mõni naljakas pilt su olukorda kirjeldama.
4. Hoia oma profiilipilti ametlikuna.
Kui sa kasutad profiilipildina pilti, kus oled kurja näoga, siis ei meelita sa mitte kedagi ligi. Selfi peaks olema tehtud sinust normaalses olekus, mitte üle igasuguse võlli. Samasugust ametlikkust võiks rakendada ka kirjastiilile. Valesti kirjutamine jätab sinust lohaka mulje.
5. Ära ole liiga eneka-keskne.
Selle asemel, et suunata kaamera esimese asjana enda näo poole, võiks lisada pildile veidi müstilisust. Midagi sellist, millest ühe hetkega aru ei saa. Midagi, mis köidab inimest, kes juhtub su pilte vaatama.
6. Väldi laigipuhanguid.
Iga naise pilti laikides sa endast head muljet ei jäta. Sellest saab küll välja lugeda, et naine sulle tõesti meeldib, kuid samas on see natuke hirmutav käitumine. Parem on hoiduda sellest vähemalt seni, kuniks esimene kohtumine on möödas.


description: Introverdid võivad ekslikult tunduda eraklikud ja pisut üleolevad, aga tegelikult on nendes inimestes peidus palju rohkem, kui välja paistab. Selleks, et introverti armastada, pead sa nende käitumismalle tundma ja nende isikliku ruumi vajadust austama. See tähendab seda, et sa aktsepteerid nende väikeseid iseärasusi. Mõned harjumused ja eelistused, mis on teiste isiksusetüüpide jaoks täiesti normaalsed, ei ole seda introverdi jaoks.

title: Kümme asja, mida introverdid ei mõista